qundao/data-zh-poetry huggingface dataset:
西湖社成集來鵲樓詩
作者：李蘩
朝代：宋

西湖清且淺，中有蘭與蕙。
烟霧變晦明，鱗蟲潛水裔。
飛構冒層阜，仙筵敞平澨。
野饌何芳鮮，烹調列甘脆。
翩躚麟鳳集，適遇風雲際。
簪佩耀林皋，觴酌宣文藝。
社以白蓮申，盟用青松誓。
莫謂傾蓋新，山林結遺契。
西湖社成集来鹊楼诗
作者：李蘩
朝代：宋
体裁：古风

西湖清且浅，中有兰与蕙。烟雾变晦明，鳞虫潜水裔。飞构冒层阜，仙筵敞平澨。野馔何芳鲜，烹调列甘脆。翩跹麟凤集，适遇风云际。簪佩耀林皋，觞酌宣文艺。社以白莲申，盟用青松誓。莫谓倾盖新，山林结遗契。
南鄉子
作者：李處全
朝代：宋

和氣作春妍。以作寒歸塞地天。歲月翩翩人老矣，華顛。膽冷更長自不眠。節物映椒盤。柏酒香浮白玉船。捧勸大家相祝願，何言。但願今年勝去年。
卜算子
作者：李處全
朝代：宋

春事憶松江，江上花無數。一枕匆匆醉夢中，芳草臞庵路。攜手度虹梁，洗眼看漁具。鹽豆蓴羹是處無，早買扁舟去。
卜算子
作者：李處全
朝代：宋

芍藥鬥新妝，楊柳飛輕雪。著意留連不放春，已向東皇說。況是謫仙家，自有長生訣。方士呼來借玉蟾，要吸杯中月。
四和香·四犯令
作者：李處全
朝代：宋

香雪新苞偏勝韻。領袖催花信。華節良辰人有分。看士女、旛垂鬢。莫向春風尋舊恨。樂事隨方寸。眉壽故應天不吝。浮大白、吾無悶。
好事近
作者：李處全
朝代：宋

香雪弄春妍，柳外黃昏池閣。要看月華相映，卷東風簾幕。更傾壺酒伴芳姿，名字勝桑落。直與嶺梅兄弟，是醍醐酥酪。
挽崔舍人·其一
作者：李處全
朝代：宋

雅望高簪履，昌言動冕旒。
五花方判事，萬戶合封侯。
未換黄金带，俄成白玉樓。
匆匆大槐國，起滅等浮漚。
挽崔舍人·其二
作者：李處全
朝代：宋

桂籍聯升望舜裳，香飄折檻馥天光。
我心但愧蒹葭倚，衆目爭觀鴻雁翔。
策足華涂欣衮衮，致身台路失堂堂。
併看雙璧埋黄壤，一慟風前淚數行。
朝中措
作者：李處全
朝代：宋

晦庵四至似天寬。生計有心田。閒弄爐薰茗碗，困尋紙帳蒲團。商山橘隱，須彌芥納，容與湖天。誰笑先生貧窶，東籬無數金錢。
朝中措
作者：李處全
朝代：宋

薰風庭院燕雙飛。園柳囀黃鸝。是處蜂狂蝶亂，元來綠暗紅稀。衫籠白苧，琴推綠綺，滿眼新詩。好個江南風景，杜鵑猶自催歸。
柳梢青
作者：李處全
朝代：宋

九天圓月。香塵碎玉，素濤翻雪。石乳香甘，松風湯嫩，一時三絕。清宵好盡歡娛，奈明日、扶頭怎說。整頓頹山，殷勤春露，餘甘齒頰。
柳梢青
作者：李處全
朝代：宋

餘甘齒頰。酒□半酣，漏聲頻促。月下傳呼，風前摻別，無因留客。丁寧玉筍磨香，為料理、十分醒著。後會何時，前歡未盡，明朝重約。
水調歌頭
作者：李處全
朝代：宋

上馬趣攜酒，送客古朱方。秋風斜日山際，低草見牛羊。酩酊不知更漏，但見橫江白露，清映月如霜。平睨廣寒殿，誰說路歧長。醉還醒，時起舞，念吾鄉。江山爾爾，回首千載幾興亡。一笑書生事業，誰信管城居士，不換碧油幢。好在中冷水，擊楫奏伊涼。
水調歌頭
作者：李處全
朝代：宋

今夕定何夕，今夕歲還除。團欒兒女，盡情燈火照圍爐。但惜年從節換，便覺身隨日老，蹤跡尚沈浮。萬事古如此，聊作舊桃符。任東風，吹縞鬢，戲臞儒。韶顏壯齒，揹人去似隙中駒。杯酌猶傾臘酒，漏箭已傳春夜，何處不歌呼。惟願長窮健，命酹且歡娛。
水調歌頭
作者：李處全
朝代：宋

微雨眼明處，春信著南枝。百花頭上訊息，為我赴襟期。松下凌霜古幹，竹外橫窗疏影，同是翠寒姿。喚取我曹賞，莫使俗流知。對風前，看雪後，總相宜。碧天如洗，何許羌笛月邊吹。一段出群標格，合得水仙兄事，千古豫章詩。鼎鼐付佳實，終待夢秋時。
水調歌頭
作者：李處全
朝代：宋

明月浸瑤碧，河漢水交流。偏來照我，知我白髮不勝愁。客裡山中三載，枕上人間一夢，曾憶到瀛洲。矯首蓬壺路，兩腋已颼颼。記扁舟，浮震澤，趁中秋。垂虹亭上，與客千里快凝眸。看劍引杯狂醉，飲水曲肱高臥，鵬鷃已同遊。起舞三人耳，橫笛喚沙鷗。
水調歌頭
作者：李處全
朝代：宋

春事已如許，柳眼早依依。故園桃李何似，芳蕊想團枝。此地嵩高名裡，信美元非吾土。清夢繞瀍洢。扶杖欲行樂，還使我心悲。對琴書，歌一闋，引千卮。昔曾擊楫，今日投老嘆吾衰。睡起推窗凝睇，失喜柔桑微綠，便擬作春衣。搔首長吟處，此意有誰知。
水調歌頭
作者：李處全
朝代：宋

樓觀數南國，煙雨壓東州。溪山雄勝，天開圖畫肖瀛洲。我破瀛洲客夢，來剖仙洲符竹，樂歲又云秋。聊作幻師戲，肯遺後人愁。趁佳時，招我輩，共凝眸。君侯胸次邱壑，意匠付冥搜。刻日落成華棟，對月難並清景，千丈素光流。老子興何極，小子趣觥籌。
水調歌頭
作者：李處全
朝代：宋

落日暝雲合，客子意如何。定知今日，封六巽二弄乾戈。四望際天空闊，一葉凌濤掀舞，壯志未消磨。為向吳兒道，聽我扣舷歌。我常欲，利劍戟，斬蛟鼉。胡塵未掃，指揮壯士挽天河。誰料半生憂患，成就如今老態，白髮逐年多。對此貌無恐，心亦畏風波。
水調歌頭
作者：李處全
朝代：宋

金節照南國，畫戟壯陪都。嚴譙古角霜曉，雄勝壓全吳。蔥倩採香古徑，縹緲折梅新奏，春事早關渠。誰識使君意，行樂與民俱。披繡幌，薰寶篆，引瓊酥。黃堂富暇，賓幕談笑足歡娛。看取十行丹詔，遙指五雲深處，歸路接亨衢。玉佩映鴛綴，不老奉軒虞。
水調歌頭
作者：李處全
朝代：宋

飛雪已傳信，端葉未分枝。莫嫌開晚，前月曾付小春期。誰道梳風洗雨，不許調脂弄粉，容易涴天姿。眼界未多見，鼻觀已先知。昔西湖，今北客，各從宜。要渠爛熳，趣得暖律為渠吹。猶記石亭攀折，渾似揚州觀賞，清興欲尋詩。三嗅不離手，如得和篇時。
江城子
作者：李處全
朝代：宋

一番風雨一番涼。炯秋光。又重陽。瀟灑東籬，渾學漢宮妝。今日且須開口笑，花露嫋，鬢雲香。潑醅新取淡鵝黃。趁幽芳。趣飛觴。落帽當時，□發少年狂。萬事破除惟有此，塵外客，醉中鄉。
浣溪沙
作者：李處全
朝代：宋

宋玉應當久斷腸。滿城風雨盡重陽。年年戲馬憶吾鄉。催促東籬金蕊放，佳人更繡紫萸囊。白衣才到共飛觴。
深靜堂·其一
作者：李處全
朝代：宋

鼎來朱墨苦難逃，兩夕山中暫釋勞。
野岫擁簷青巀嵲，迴塘足雨綠週遭。
繙經深院心宜靜，遠跡紅塵意自高。
漫把新篇供寫物，么麽那敢說詩豪。
深靜堂·其二
作者：李處全
朝代：宋

連筒接水下橫塘，漫袚塵襟引興長。
喜有一枝安靜境，閒看九曲泛流觴。
凉生客枕秋將老，月上紗窗夜未央。
滿眼詩材皆可賦，惜哉無計脫官忙。
減字木蘭花
作者：李處全
朝代：宋

今年菊早。想到重陽花正好。玉冷金寒。全似東籬挹露看。色莊香重。直與梅花堪伯仲。待喚淵明。三友相從蓋為傾。
減字木蘭花
作者：李處全
朝代：宋

更生觀盡。雙璧蒹葭那敢並。四海無人。笑語從容許我親。平生此客。復與太丘登醉白。病裡顰眉。貪看惺惺騎馬歸。
減字木蘭花
作者：李處全
朝代：宋

誰將翡翠。閒屑黃金攄巧思。綴就花鈿。飛上秋雲入鬢蟬。一枝斜倚。披拂香風多少意。午鏡重勻。嬌額妝成宮樣新。
滿庭芳
作者：李處全
朝代：宋

乳燕將雛，啼鶯求友，江南梅子黃時。欲晴還雨，煙外看成絲。迎袂風來夢隴，吹餅餌、香入書帷。行吟處，溪翁說我，不似去年衰。方池。荷出水，朱榴倚檻，粉籜穿籬。有吾曹我輩，把酒尋詩。醉去黑甜一枕，爐煙嫋、花影斜暉。家山樂，南窗寄傲，唯有晦庵知。
滿江紅
作者：李處全
朝代：宋

清曉高堂，春晚處、舊紅新綠。聳曩昔、蟠桃初種，更並潭菊。強健老人松下鶴，森榮孫子霜中竹。看共持、壽斝祝期頤，傾醽醁。烘晴晝，爐煙馥。連永夜，笙歌簇。喜一時歡意，何人兼足。早願諸甥成宅相，便從明歲開湯沐。向年年、今日度新腔，調仙曲。
玉樓春
作者：李處全
朝代：宋

年光箭脫無留計。才過立春還守歲。要知一歲已尋儂，聽打個驚人噴嚏。椒盤薦壽休辭醉。坐聽爆竹渾無寐。明朝末後飲屠蘇，白髮從渠相點綴。
生查子
作者：李處全
朝代：宋

庭戶小光中，簾幕秋光裡。曲沼綺疏橫，幾處新妝洗。紅臉露輕勻，翠袖風頻倚。鸞鑑不須開，自有窗前水。
生查子
作者：李處全
朝代：宋

溫柔屬東西，和冷經三五。幾夜德星明，果應荀陳聚。分虎屈雄姿，展驥淹遐步。除詔已塗芝，便看朝天去。
臨江仙
作者：李處全
朝代：宋

疇昔方壺遊戲地，群仙步履相從。明黃衫子御西風。佩環金錯落，羽葆翠璁瓏。騎鵠翩然歸去路，吹簫橫度青峰。夜深河漢冷秋容。前驅香十里，飄墜月輪東。
菩薩蠻
作者：李處全
朝代：宋

四時皆有司花女。杪秋猶見花如許。想得紫金丹。工夫造化間。春鶯留弱羽。更漬薔薇露。莫取落英餐。留供醉眼看。
菩薩蠻
作者：李處全
朝代：宋

晦庵老子修行久。問禪金粟曾回首。截竹是禪機。吹破粟玉枝。西湖秋好處。承得昭陽露。香透月輪低。來薰打坐時。
菩薩蠻
作者：李處全
朝代：宋

杜鵑只管催歸去。知渠教我歸何處。故國淚生痕。那堪枕上聞。嚴裝吾已具。泛宅吳中路。弭棹喚東鄰。江東日暮雲。
蛻龍洞
作者：李處全
朝代：宋

龍化當年去不回，空餘古洞出崔巍。
蒼蒼野色連天遠，脈脈泉音穴地來。
壁上梭飛三尺雨，匣中劍躍一聲雷。
紅雲六月炎蒸處，應作商霖澤九垓。
西江月
作者：李處全
朝代：宋

南國一分春色，東窗八面光風。女兄歡笑酒尊同。滿眼兒孫群從。但願年逾百歲，何妨時醉千鍾。朱顏綠髮照青銅。要看如龍如鳳。
西江月
作者：李處全
朝代：宋

婥婥妝樓紅袖，亭亭將閫青油。東皇天巧世無儔。定有司花妙手。十里香風曉霽，千家綺陌春遊。竹西路轉古揚州。歌吹只應如舊。
西江月
作者：李處全
朝代：宋

窗戶風薰端午，樓臺月滿中秋。陰晴寒暑總無憂。幾事不如重九。落帽何羞種種，看山都付悠悠。黃花已作醉鄉遊。夢覺黃花在手。
賀新郎
作者：李處全
朝代：宋

心事知誰許。政吾曹、摛辭弄翰，邀涼蠲暑。節物於人俱可喜，今夕渠偏媚嫵。笑曝腹、書生風度。河鼓天孫非世俗，縱驚雲、急雨休輕訴。憶傾蓋，便如故。良辰歡意寬離緒。稱仙家、瑤臺縹緲，霓裳掀舉。應想塵寰空悵望，月路誰曾隔阻。是處有、綺窗朱戶。我愛五湖煙水闊，待扁舟，尋到搘機處。訪婺女，共嬃女。
賀新郎
作者：李處全
朝代：宋

秋意生何許。對玉鉤、微雲避舍，素風吹暑。銀漢橋成天路穩，乾鵲聲聲媚嫵。送仙杖、年年須度。離合悲歡多少話，想今宵、繾綣難深訴。千古恨，無新故。聊須作意成歡緒。為佳時、金針戲把，翠觴頻舉。莫念匆匆輕摻袂，天上元無間阻。況好是、新涼庭戶。倦客天涯磋老大，趁珠簾、繡額高樓處。乞些巧，調兒女。
阮郎歸
作者：李處全
朝代：宋

佳人偏愛菊花天。玉釵金附蟬。歌聲縹緲紫雲邊。博山瀋水煙。須斗酒，泛觥船。乃翁能百篇。高堂此會看年年。夜深人醉眠。
驀山溪
作者：李處全
朝代：宋

梨花過雨，已是春強半。花惱欲顛狂，興渾在、鞦韆架畔。搔頭無語，斜日上簾櫳，飛上下，語呢喃，又見雙雙燕。魚吹細浪，鏡面搖歌扇。籍草倒芳尊，親香茵、落紅千片。追奔蝸角，回首醉初醒，逢節物，且歡娛，莫待流年換。
鷓鴣天
作者：李處全
朝代：宋

煙雨溟溟趁落成。只應天欲稱佳名。萬絲明滅青山映，匹素濃纖淥水縈。民亦樂，美能並。酒杯莫惜十分傾。要知社下平生志，觴政聊須為主盟。
鷓鴣天
作者：李處全
朝代：宋

縹緲危樓百尺雄。淡煙疏雨暗簾櫳。偶妨清賞中秋夕，為憶名言玉局翁。賢達意，古今同。涼天佳月會相逢。老蟾一躍三千丈，卻喚姮娥駕閬風。
題萃清閣
作者：李處勵
朝代：宋

南柯一夢還，不待黄粱熟。
脫身解印綬，矯迹回林麓。
珂聲繞危磴，旆影照飛瀑。
殷殷倚巖峰，艷艷穿籬菊。
佛宮古藏勝，釋子出迎肅。
軒盈架碧崖，鐘磬響虛谷。
好鳥獻晴語，幽蘭吐寒馥。
少焉耻奔競，老矣厭覊束。
游宦非養高，勇歸乃知足。
嘯裏藏至音，琴中隱真曲。
注目久無言，呼童取醴醁。
中秋對月
作者：李處權
朝代：宋

露洗風吹未遽央，登山臨水總心降。
明年此夕知何處，自古中秋不可雙。
尚倚人琴温似玉，更能詩酒浩如江。
披襟拄頰渾無寐，斗轉参移莫下窗。
亨仲家兄擢居諫省詩以賀之
作者：李處權
朝代：宋

除書喜動薦紳顔，穏上天池刷羽翰。
詩似少陵多教化，文從太史有波瀾。
王庭看折朱雲檻，儒巷聞弹貢禹冠。
兄弟相知夫豈敢，會憐流落久江干。
促夢弼釀
作者：李處權
朝代：宋

客舍猶尋未見書，鄴侯何止萬籖餘。
君家釀玉推能事，得及重陽把盞無。
偉觀堂
作者：李處權
朝代：宋

孤煙落日對銜盃，此觀人間亦偉哉。
樹色遠從江浦合，潮聲低咽海門廽。
衣冠喜有承平氣，賓客慚無賦詠才。
城闕鬰葱人望幸，五雲将擁翠華來。
偶坐西齋陪介卿賞卿嘉話久之成詩
作者：李處權
朝代：宋

靜聞簷際雨，密障坐隅風。
竹晚葉時墮，梅疏香欲空。
芝蘭室自好，文字飲誰同。
它日功名事，應從筆硯中。
偶書
作者：李處權
朝代：宋

春事有底忙，清和風已扇。
小雨出花竹，微寒生几硯。
直道毎多違，修門難自厭。
棲遲無與言，袖手看歸燕。
偶書三首·其一
作者：李處權
朝代：宋

柴門如畫映山隈，窈窕軒窗向水開。
想見幽人清徹骨，松陰翠竹竹陰梅。
偶書三首·其三
作者：李處權
朝代：宋

朝雲漠漠雨絲勻，山路清無一點塵。
桃李著花溪水滿，斷腸何處故園深。
偶書三首·其二
作者：李處權
朝代：宋

碧澗濺濺遶竹林，欲從源水阻幽深。
春風想有桃花樹，更有漁舟可訪尋。
偶書譏武團練
作者：李處權
朝代：宋

干禄謀何拙，求人計又疏。
祝鮀焉用佞，甯武豈真愚。
自乏千箱積，誰令萬卷餘。
艾肥蘭蕙瘦，饑饉竟何如。
偶至溪岸時當寒食書節物呈同行
作者：李處權
朝代：宋

風作山雲斷復飄，沙平竹日影蕭蕭。
柔桑始葉蠶爭出，淺水無魚鷺獨翹。
白髪尋春悲去國，朱門賜火望行朝。
游從此地多君子，乘興來過不待招。
僕入月山介卿有詩見懷次韵答之
作者：李處權
朝代：宋

鼠輩欺人可奈何，我今行槖已無多。
醉魂尚愛黄華谷，歸夢長迷白石坡。
壮士陸沉無籍在，道人香積有經過。
行朝近報仍安穏，想見沙堤蹀玉珂。
元夕陪張使君燕集
作者：李處權
朝代：宋

老大於節物，真成風馬牛。
出山赴嘉招，敝袍厠英游。
簫鼓市井隘，綺羅人物稠。
嫦娥亦飛來，餘光上簾鈎。
使君民父母，謠頌布政優。
牙旗錯綵繡，康衢看遨頭。
夜氣燭光滿，春寒香霧浮。
中興太平象，郡國皆魯鄒。
豐年入醉鄉，頒白卧道周。
遙知蒼龍闕，宴敞華萼樓。
惟公班馬手，斯文擅風流。
行歸侍嚴宸，玉堂聽更籌。
獨憐衰病客，鬢毛蚤驚秋。
頽然賓裾後，報德慙應劉。
元日聞養源文少醉詩以簡之
作者：李處權
朝代：宋

南州新歲換，北客長年悲。
吾日且三省，我生仍百罹。
谷深雲不起，樹暖蝶先知。
聞道山翁醉，何如卧雪池。
元長生辰
作者：李處權
朝代：宋

力扶吾道與斯文，世職家聲蚤出群。
欲致昇平寧舍我，從來出處不忘君。
龍吟虎嘯彌千日，兔髓烏肝恰一斤。
已格皇天方俾壽，未須騎鹿上青雲。
先仲微仲純仲三兄過普明寺賞雪分韵得飲字
作者：李處權
朝代：宋

涉春徂冬禱雨雪，皇天靳此云何甚。
兒童曉報六花飛，失喜鈎窗猶屢審。
荒渠斷溜冰已合，度雁停號口應噤。
望中玉樹散枝柯，二室峰巒張素錦。
我家西鄰有勝概，杖履清攜冒凝凛。
平生不作兒女歡，此地適諧文字飲。
濁醪冰蔬薦重味，燃鼎當爐肆烹飪。
詩豪遽發要分吟，頼此放過新弛禁。
歸來老匠已先成，定笑才慳弗勝任。
惜哉初無田二頃，徒偕雀鼠賀登稔。
堂堂大尹燮理才，嘉瑞應祈當奠枕。
書生醉飽何爲者，鼻息如雷但酣寢。
明朝更約提石缾，來試壑源最高品。
再到值雨
作者：李處權
朝代：宋

無復清池照病顔，尚餘詩思發天慳。
西風似水初鳴葉，細雨如塵不隔山。
歲熟自然民意樂，時平更覺鳥聲閒。
江梅會見花敷雪，劇飲須期倒卧還。
再和
作者：李處權
朝代：宋

已着詩招隠，何須酒引陶。
胸中有涇渭，筆下足波濤。
世亂閉門早，身閒倚枕高。
何慙少陵老，鸚鵡啄金桃。
再和
作者：李處權
朝代：宋

鬢絲殊覺老，淚血更傷春。
閱世元如夢，除天總是塵。
有心躭傳癖，無意媚錢神。
坐怪三衢守，書来不到閩。
再次士特韵
作者：李處權
朝代：宋

愛君直似朱絲繩，遇物可折不可曲。
三仕無喜已無愠，肯學時人走巫卜。
平生不作吠堯事，乘矢猶聞去其鏃。
至今莫可奸以私，尊視正冠何太肅。
歸來田園不改舊，歳寒見此猗猗綠。
絕交未怪孔方兄，有酒盈樽書滿屋。
小人傾盖已蒙潤，遺我珠璣不論斛。
使我竟夕搜枯腸，魚目非珍何敢復。
我今已似雲無心，江湖不說虚舟覆。
言乘下澤與款段，早莫少游良易足。
慣看赤脚老婢悲，亦任索飯痴兒哭。
皇天其忍殺善類，支離亦受三鍾粟。
初至毗陵簡巽老時有所懷也
作者：李處權
朝代：宋

從來語默有千鈞，亂後相逢氣益振。
好鳥開窗如應客，清風挽竹故留人。
更貧豈顧墦間祭，已老猶堪席上珍。
說到蒼梧淚横臆，皇天萬一照酸辛。
北禪
作者：李處權
朝代：宋

老屋不知春，餘花紛委雪。
中有忘言人，截斷天下舌。
我久執情見，終日在談說。
一笑示全機，春雲滿城闕。
十月十日陪張丈奉高雅臣德器凌波亭小酌
作者：李處權
朝代：宋

漂流劇東南，所歷過所聞。
始及廬陵郡，俯仰尤不塵。
朅來未敢忘，事賢友其仁。
翹翹蕭與李，拔萃而多文。
蕭君辭盖寡，空林蘭自薰。
揚鞭捨我去，意欲樹殊勲。
李君舌尚在，真氣凌秋旻。
掃門與我俱，軟語迴陽春。
客舍甲子雨，八荒同一雲。
傾盖有彭子，微言時解紛。
愛我忘其陋，肯顧羅雀門。
從容香積飯，可口謝八珍。
張公丈人行，氣宇老而淳。
舒吴無俗姿，信是德有鄰。
籃輿復聨翩，去指江之津。
坐中皆我輩，肴蔌來逡巡。
把盞屬形勝，領略難具陳。
山寒更宜遠，江流復沄沄。
大哉開闢功，孰測造化源。
掛席者誰子，其來自無垠。
躭躭載萬斛，徴取何其勤。
落帆占近岸，過逢慶欣欣。
方矜猗頓富，誰信管鮑貧。
鳴雁何處來，冥冥初不言。
亦知箇中好，鳴呼下其群。
商羊不覺舞，漁父收微緡。
煙樹僅可識，歸鴉喧水村。
我昔觀畫圖，對此猶心存。
怳若夢中事，有懷攜酒樽。
客子鬬身强，身外安足論。
無事頗相見，斯言吾所敦。
叔易席上
作者：李處權
朝代：宋

何處春光最可憐，仙山亭上碧巖前。
窮來更覺詩堪畫，老去誰知酒可仙。
雲色弄晴花蘸水，風光縱好柳拖煙。
左思近有三都賦，誰與吹噓送上天。
叔父作壽藏
作者：李處權
朝代：宋

昔聞劉伯倫，荷鍤常自隨。
又聞陶元亮，自作挽歌辭。
人生一大夢，未了黄粱炊。
有初必有終，此理夫何疑。
大阮吾宗傑，德事見所施。
後凋難老質，壽考當期頤。
開阡營兆域，預卜青烏期。
無乃大蚤計，究竟良不癡。
一旦與世辭，於焉乃真歸。
庶幾達者觀，永謝高人嗤。
山川藴嘉氣，雨露竹柏滋。
于公更高門，駟馬來不遲。
召伯祠
作者：李處權
朝代：宋

我行出陜右，來升召公堂。
歎公不可作，祗令吾道傷。
優哉聽訟日，斯民歌樂康。
善教被南國，美蔭餘甘棠。
惟公與周公，左右相成王。
孰知二公心，千載惟蒼蒼。
人不學二南，其蔽猶面牆。
先聖垂此言，下士其可忘。
太史述世家，源深者流長。
公澤亦至今，風烈殊未央。
再拜仰公像，冠佩猶煌煌。
徘徊不能去，淚落征衣裳。
右司公致書顯上人并遺楮衾詩以贊之併簡都公
作者：李處權
朝代：宋

緇徒中有人，籍甚初與顯。
是非不掛口，好惡不入眼。
終日但怡怡，言行無可揀。
外相示枯槁，風味殊不淺。
初公如鶴長，昂藏誰得管。
今秋忽坐脱，山立不少偃。
顯公方晏如，隨緣自舒卷。
平生三事衲，夏燠冬不煖。
大雅右司公，國器乃瑚璉。
頗敦方外契，淵明亦親遠。
道術久相忘，書來叙繾綣。
一被直千金，溪簾浄冰蠒。
邀我置香茗，撫玩不忍展。
而我在家僧，業習盡鉏剗。
琴書不療饑，拙生良可莞。
未識韓荆州，不敏懷媿赧。
向來袖漫刺，到門不及款。
音問復後時，當蒙貸疏懶。
公如驥騰驤，我類鼈跛蹇。
出處固不同，投分悵已晚。
明年壑源春，驅車望雲巘。
載醪問奇字，從公定忘返。
同二三子步溪上
作者：李處權
朝代：宋

已恨春風過，猶欣夏日長。
鶯喧桑已葚，燕乳麥初芒。
白髪悲如許，青鞋樂未央。
歸来安客舍，更有北窗涼。
同吕倅小飲
作者：李處權
朝代：宋

一日不作詩，已覺神不王。
一日不飲酒，更苦舌本彊。
梁王自墮馬，賈傅恨無狀。
寥寥千載後，有懷意誰諒。
夫君出世家，偉一魁三相。
人物方輩出，事業雅相尚。
笑我守丘壑，蹤跡更漫浪。
尚餘杯中物，足以助豪放。
相逢傾五斗，老子未多讓。
同士特似表過中峰餞似宗
作者：李處權
朝代：宋

舊好崔亭伯，新交阮仲容。
招攜來白水，祖餞過中峰。
谷暖芊芊樹，雲深杳杳鐘。
兵戈一分袂，惆悵幾時逢。
呈九兄
作者：李處權
朝代：宋

我兄少有謫仙才，襟抱於今得好開。
珠玉盡從談次落，溪山渾入句中來。
弦歌小邑徒勞爾，松菊故園安在哉。
有客漂流無税駕，願将高義挽春回。
呈似表
作者：李處權
朝代：宋

聞說煙塵近，驚奔道路長。
人生何草草，天意竟茫茫。
山鳥寒亡路，溪花濕更香。
飄零值君子，老眼慰悲凉。
和九兄賀二十六兄除大諫
作者：李處權
朝代：宋

祖德當年吐握勤，諫垣人物典刑存。
在陰鳴鶴和有子，産嶧孤桐枝見孫。
王室艱難欣得士，世家矜伐敢援恩。
清明謇諤平生事，况乃中興闢四門。
和劉逸老題羅漢壁間韵
作者：李處權
朝代：宋

僧房元寂寂，客意遂陶陶。
詩筆翻雲錦，茶甌捲露濤。
鴉歸寒日下，雪盡遠峰高。
尚喜王喬近，吹笙坐碧桃。
和如祖弟二首·其一
作者：李處權
朝代：宋

老來風味淡於秋，媿負平生馬少游。
但得山雲供晚眺，何須花雨作春愁。
新詩未省曾多見，情話端知肯獨留。
政渴一盃澆磊磈，書生何用玉爲舟。
和如祖弟二首·其二
作者：李處權
朝代：宋

綠樹黄鸝陰復晴，春風何處不堪行。
野煙著草綿綿色，江日浮花灔灔明。
故國音書添夢想，異鄉節物減心情。
逢人盡說兵戈事，始覺如今去就輕。
和彦冲同原仲過交溪橋頭
作者：李處權
朝代：宋

不識交溪路，詩來錦繡重。
閒雲時出岫，落日更明松。
叔夜常爲鍛，淵明亦近農。
喜君機事息，魚鳥故相容。
和懷英雪詩·其一
作者：李處權
朝代：宋

路迷應有誤隨車，望眼樓高莫可涯。
鶴駕鷺濤來浩渺，瑶林瓊樹出交加。
廣寒玉兔翻羞縮，上蔡蒼鷹正怒拏。
得句幽人方起舞，夜寒明月在梨花。
和懷英雪詩·其二
作者：李處權
朝代：宋

縱賞鈎簾面遠山，蟹螯誰復問尖團。
飛花空自嫌春晚，折竹應當念歲寒。
句法一如冰柱險，書齋坐怪玉壺寛。
固知柳絮因風起，何事青天亦受漫。
和翁子秀夜過溪橋韵
作者：李處權
朝代：宋

千里無雲湛九霄，月明花露滴春橋。
何時心緒如楊柳，笑倚春風萬丈條。
和與可見惠之詩
作者：李處權
朝代：宋

倚馬萬言纔一揮，問年於我亦肩随。
才華早擅鄉評在，人物行看國士知。
黄卷沉酣端有志，青雲騰踏豈無時。
小人薄宦猶三黜，方駕聊同柳士師。
和表臣遺詩招歸仙隠
作者：李處權
朝代：宋

客裏栖栖嘆食艱，桃源也復念人間。
九重鵷鷺思金屋，萬里烟塵痛玉闗。
節物可憐梅競出，浪萍長羡鳥知還。
明朝跋馬歸仙隠，健筆清樽儘傲閒。
和賞卿席上之韵
作者：李處權
朝代：宋

翠竹丹楓共一村，詩家得句轉清新。
已憐楚地梅知臘，更想隋河柳欲春。
須信成名皆志士，故應行樂屬吾人。
請君淬礪斑斑刃，始驗儒冠不誤身。
哭駕部舅
作者：李處權
朝代：宋

外門推望郎，天啓眉幹白。
掲掲廊廟器，仕道無枉尺。
仁義允蹈之，言行可法則。
優爲君子儒，彬彬見文質。
伊川有夫子，四海尊學術。
燕申鄉里化，語默世不識。
公時列高弟，見獨蚤入室。
從容爲邦問，領略濟時策。
海涵而地負，光輝日充實。
向來坐省中，能事已籍籍。
出入群公間，持論頗正色。
皦皦活國心，周召可輩伯。
朝廷公議喪，牛李計方得。
道大固不容，青蠅工點璧。
知難襆被去，迴首帝閽隔。
嗟嗟已衰俗，弗俾蒙其澤。
出把使者節，顧未遠親側。
榮耀老萊衣，孝心惟惕惕。
温尋故時學，委蛇山水國。
澄清足暇裕，薦延頗推擇。
宛彼南陽族，食指居數百。
衣冠日零替，貧有未葬骨。
嘅然斥餘貲，黄壤即安宅。
于公已高門，叔敖有陰德。
敵馬禍中原，南遷例奔廹。
故林無巢歸，瓦礫漫阡陌。
艱難更道路，扶病親藥石。
肩輿豈久堪，命數奄兹厄。
銘旌瘴煙裏，過者爲悽惻。
無兒但有孫，尚可付窀穸。
墳墓五千里，河洛兵未息。
招魂動楚些，路遠迷南北。
鯫生愧無似，忘年罇俎客。
提攜在斯文，恨不借羽翮。
去春失所恃，鉅痛摧肝膈。
銜哀赴喪所，寸步且如棘。
猶期見渭陽，慰我孤苦極。
傷心捨我去，涙落滿裀席。
遙知凛生氣，千古猶不沒。
夜中夢見之，話言及疇昔。
謂公猶在世，眼明失心疾。
山風忽驚起，月朗清露滴。
喜聞三十弟消息
作者：李處權
朝代：宋

喜得真消息，仍安嶺表居。
深知道路遠，不在信音疏。
荔子應憐汝，檳榔敢笑渠。
一年看又盡，兄弟意何如。
喜賊退
作者：李處權
朝代：宋

父母之邦豈復讎，人情至此乃可憂。
刺史縣令方坐視，久矣肉食無遠謀。
崇墉可當天設險，煙火驚奔無一點。
可憐縮手俱就斃，不見一夫來襲掩。
清晨諸家好音至，說賊回戈馬回轡。
玉帛子女既充牣，捆載而歸乃真退。
妻孥向來便伸眉，將軍凱旋亦班師。
身長八尺劍三尺，緩带輕裘有設施。
喜雪
作者：李處權
朝代：宋

剪水適從天上手，綴條不作世間花。
柴門有客方高枕，石鼎無人共試茶。
清借遠山迎馬出，潤含修竹倚窗斜。
令人卻憶前年盛，輦轂歡聲百萬家。
士特倒用韵作元日復和
作者：李處權
朝代：宋

覔醉無千日，浮家又一春。
閒門久羅雀，貧甑自生塵。
我欲論秦過，君須賦洛神。
窮途依二阮，遂欲老於閩。
士貴要予賦水輪因廣之幸率介卿同作兼呈郭宰
作者：李處權
朝代：宋

吳儂踏車繭盈足，用力多而見功少。
江南水輪不假人，智者創物真大巧。
一輪十筒挹且注，循環下上無時了。
四山開闢中沃壤，萬頃秧齊綠雲遶。
綠雲看即變黄雲，一歳豐穰百家飽。
今年小荒人菜色，斗易衾稠逮昏曉。
古來善政抑兼并，貧富相通俗淳好。
閉糴待價良忍哉，客主遑遑不相保。
令尹賢於鄭子産，視民恐傷心皎皎。
朝來戒諭甚丁寧，令下翕然風偃草。
我今亦有在陳厄，回首田園迹如掃。
他年歸計一廛氓，抱甕甘同漢陰老。
夜雪偶書
作者：李處權
朝代：宋

歳晚山雲合，窗鳴霰雪飛。
方欣樽有酒，未嘆篋無衣。
谷杳青松健，林空綠萼肥。
月明溪上醉，應是夜深歸。
夢江彦文
作者：李處權
朝代：宋

春寒蘋末風尤勁，過雨山林都眼淨。
西江天來瀉明鏡，劈箭孤帆飛小艇。
中有丈人若冰壺，冰爲眸子玊作膚。
黄河逆流滄海枯，彷彿羡門丹丘徒。
仙風道骨何敷腴，煙霞之姿遠見揖。
弭棹芳洲招我急，野人竭蹷摳衣入。
酌之瑶丹飫瓊汁，薦以金桃露猶濕。
禦寇衣袂方泠然，岸巾笑拍洪崖肩。
交梨火棗開心田，木鑽石盤今已穿。
青鞋布襪白行纒，游戯人間五百年。
大人生日
作者：李處權
朝代：宋

天欲斯文起，時將此道隆。
昭明應熊夢，爽拔降神崧。
業則真王佐，猷當沃帝聰。
尊經獨韋氏，識字必揚雄。
制作超前輩，篇章萃古風。
不憂時易失，卻怕俗多聾。
日月胸襟裏，江湖度量中。
讒深遭璧玷，施博儘金空。
指日風雲會，来時雨露蒙。
經綸觀世業，潤色付宗工。
炯炯丹心壯，氲氲浩氣充。
檜壇休跨鹿，丹鼎且蟠龍。
載誕佳辰及，高門喜氣融。
捧觴欣有祝，陳頌愧無功。
舞鶴窺筵淨，偷桃照座紅。
孔庭詩禮集，請訪吸川虹。
失題
作者：李處權
朝代：宋

天上石麟墮，人間瓊樹芳。
叔孫知典禮，曹植有文章。
桃李蹊方盛，芝蘭室更香。
榻先徐孺下，書異鄴侯藏。
載世推能事，當年亦寵光。
頗懷追潤色，奚惜吐琳瑯。
末俗元多忌，冲懷竟兩忘。
由來高士駕，不肯少年場。
鼎鼎文方古，魚魚道必昌。
仲山終補衮，虞舜正埀裳。
賤子虚蒙顧，仁風實奉揚。
彈冠從入仕，執戟且爲郎。
欲作蟬遺蜕，差同鼠耗倉。
窮途遭白眼，永夜付黄粱。
尚齒三千客，容窺數仞墻。
受知心有激，欲報意何長。
皓鶴宜風露，青松飽雪霜。
傾身挹東海，再拜酌公觴。
奉懷養源士特似表
作者：李處權
朝代：宋

一坐闗山百念灰，德鄰詩社許徘徊。
靜看林鳥銜花去，寒覺溪風送雨來。
小阮有懷應種竹，步兵無事且傳盃。
東牀坦腹真佳壻，俗客多慙數月陪。
妙空出示諸公詩卷次元韵
作者：李處權
朝代：宋

已著芭蕉喻此身，木人花鳥豈知春。
他家定自無生滅，此物何嘗有故新。
美玉不羞論瓦礫，明珠終解照泥塵。
相逢一笑空歸去，無語堪酬彼上人。
孝感堂
作者：李處權
朝代：宋

孝爲百行本，儒訓存六經。
未有仁而遺，禮宜權重輕。
哀嚴以事死，敬樂以事生。
豈徒天性得，乃見人道成。
顯顯三彭子，德事肅且馨。
好仁無以尚，尊譽鄉有評。
當年綵衣戲，此日羊棗誠。
春秋薦霜露，洒掃供粢盛。
新亭潔輪奐，拱木連高甍。
霜松無鹿犯，風樹有烏鳴。
不慚王謝家，芝蘭秀堦庭。
他年看崛起，闊步躋公卿。
可爲風俗勸，以代門閭旌。
埋蛇功亦微，獲報猶爾榮。
豈念不忘本，罔極通無形。
天人固相懸，昭然無臭聲。
請觀妙蓮華，嘉瑞非其徴。
守歳用少陵阿戎家韵寄懷蕭國器
作者：李處權
朝代：宋

節物賴鄰家，南風競剪花。
門無迎客犬，地有噪人鴉。
病眼愁中暗，題詩醉裏斜。
亂離俱老大，今夕意何涯。
家君爲張丈明叔段丈處厚作詩集序小子贊之
作者：李處權
朝代：宋

二老學而窮，超然以詩鳴。
雍容三百篇，一一韶與韺。
挺特汜水詩，彊梁與古争。
寂寥會隠篇，澹蕩遺心營。
珠璣淪瓦礫，有時應夜明。
過者劇千萬，豈無一不盲。
我父實久要，早以文會并。
茲來唱無和，樽酒懷平生。
遺篇乃見屬，悼往泯厥聲。
歘然奮長筆，摭實無過情。
而今且誰託，兩族俱凋零。
從古作者意，所務非近程。
徐觀百年內，污世曷足名。
寄八十五侄
作者：李處權
朝代：宋

把玩新詩病眼開，家風端有謫仙才。
祗應魚蟹留人住，肯爲溪山喚我來。
客舍更堪秋乍入，鬢毛無柰老相催。
重陽共醉滕王閣，此觀人間亦偉哉。
寄吕季升
作者：李處權
朝代：宋

家世中朝第一流，郡符那得久淹留。
詩情更入山水國，醉眼獨高煙雨樓。
文舉定非餘子輩，元龍須向古人求。
磻溪莫訝功名晚，今代何人有直鈎。
寄希真
作者：李處權
朝代：宋

歲晚沉沉雙鯉魚，交情可是白頭疏。
含香不見爲郎後，吐屑頻聞賜對餘。
內廏給乘千里馬，大官供餌萬錢厨。
絲綸潤色須公等，莫負平生載腹書。
寄德器二首·其一
作者：李處權
朝代：宋

清躭七盌愛盧全，富貴千金鄙鄧通。
新歲烟塵悲塞北，舊時花鳥憶回中。
可能春雨如秋雨，合是東風卻北風。
尚喜張儀惟舌在，百年從古沒終窮。
寄德器二首·其二
作者：李處權
朝代：宋

客舍春寒數挽衣，雲重雨濕不聞鼙。
老妻未免負薪嘆，稚子何爲索飯啼。
南地好山青不斷，故園芳草綠應齊。
胸中磈磊但塵土，慚愧錦囊兼玉溪。
寄曇晦二首·其一
作者：李處權
朝代：宋

道無南北本同流，遠赴叢林非所求。
到底此生俱擾擾，從前何事不悠悠。
撞鐘撃鼓千人飯，戴角披毛萬刼休。
蚤晚相從巖下寺，對床清話雨颼颼。
寄曇晦二首·其二
作者：李處權
朝代：宋

高僧闢館坐諸生，夜久亦聞弦誦聲。
物外喜君能筆硯，塵中媿我漫簮纓。
鉢飱尚返慈烏哺，囊句時爲老鳯鳴。
他日籃輿蓮社約，秖應惠遠識淵明。
寄朱希真
作者：李處權
朝代：宋

故人俱白髪，念子始青袍。
僕色新生敬，詩名舊仰高。
天寒西日瘦，歲晚北風號。
望望滕王閣，何時共濁醪。
寄益謙
作者：李處權
朝代：宋

青鬢追隨到白頭，中間憂患兩悠悠。
異時果有臧倉沮，他日寧無雍齒侯。
舊隠重過三徑菊，昔賢何在五湖舟。
一杯坐阻論文酒，老懶閉門春事休。
寄蕭國噐
作者：李處權
朝代：宋

路貧不在扊扅炊，調苦誰聞食菜時。
枉道故於尋尺見，求人曷以斗升爲。
夷吾不去齊何患，叔向方來晉可知。
得士則興今亦古，可能只直五羊皮。
寄題向伯恭薌林
作者：李處權
朝代：宋

薌林近知名，悵望江干路。
無因從之游，夢魂幾飛去。
侍郎天下士，器識廊廟具。
詩似王右丞，文如韓吏部。
勇退不待年，蒼生思謝傅。
幽棲新卜築，日涉已成趣。
人物在籃輿，風流稱椶屨。
身閒魚鳥近，心遠烟霞聚。
浄几展圗書，疏簾約風露。
時傾清濁酒，喚客坐飛絮。
江鱗白可膾，野雀黄堪茹。
懽言忘賓主，脱帽方箕踞。
手揮玉麈尾，故自有佳處。
拄頰欲招隠，撚髯知得句。
快當走尺書，徑拉王文度。
寒食日同賞卿步江頭
作者：李處權
朝代：宋

樹含新綠花事稀，友生要我寧重違。
信脚一百五日出，捫心四十九年非。
餳粥盤空家立壁，松楸地遠涕沾衣。
弟兄不見音書絕，植杖臨流賦式微。
將至蘭陵道中以遠岫重叠出寒花散漫開爲韵·其一
作者：李處權
朝代：宋

我如萍不根，有往而無返。
天涯與地角，孰能量近遠。
故鄉無巢歸，流落歲時晚。
辜負平生心，何由見嵇阮。
將至蘭陵道中以遠岫重叠出寒花散漫開爲韵·其七
作者：李處權
朝代：宋

溪行日有趣，便欲老絕澗。
復懷少陵作，亭午氣始散。
客子鬬身强，尚得加餐飯。
弟兄杳何許，不及沙頭雁。
將至蘭陵道中以遠岫重叠出寒花散漫開爲韵·其三
作者：李處權
朝代：宋

驚飇起群雁，落日明孤松。
溪駛石齒齒，樹斷山重重。
功名貴及時，丈夫不可慵。
初不繫賢愚，秖繫其所逢。
將至蘭陵道中以遠岫重叠出寒花散漫開爲韵·其九
作者：李處權
朝代：宋

小黠而大癡，耄耋均童孩。
當其有酒時，且共笑口開。
淵明真可人，吾廬歸去來。
我今無吾廬，念之寸心摧。
將至蘭陵道中以遠岫重叠出寒花散漫開爲韵·其二
作者：李處權
朝代：宋

故家洛陽隅，煙林接雲岫。
社酒無俗期，柴門有清叩。
傳聞俱丘墟，淒涼兵火後。
祇應秋夜月，松竹影如晝。
將至蘭陵道中以遠岫重叠出寒花散漫開爲韵·其五
作者：李處權
朝代：宋

王民墜塗炭，志士懷憤鬰。
豈無卧龍人，想待三顧出。
從容命世豪，肯爲庸主屈。
英名如白日，千歲常不歿。
將至蘭陵道中以遠岫重叠出寒花散漫開爲韵·其八
作者：李處權
朝代：宋

早希馬少游，下澤而款段。
一官聊爾爾，此志亦復漫。
束薪與斗米，未足了晨爨。
人生固可憐，況復更憂患。
將至蘭陵道中以遠岫重叠出寒花散漫開爲韵·其六
作者：李處權
朝代：宋

舟子厭牽挽，峻瀨凌風湍。
煙霏麗初日，水氣生早寒。
鹺物直六伯，始歎生理難。
一月不食肉，悽然對盤餐。
客程方浩渺，念此道里賖。
秋林傷客情，霜葉色勝花。
溪魚不論錢，我饑豈無涯。
何當見昇平，四海如一家。
將至蘭陵道中以遠岫重叠出寒花散漫開爲韵·其四
作者：李處權
朝代：宋

故人限南北，昨日夢寐接。
朝來得素書，開緘意稠叠。
别時贈吳鈎，璀粲猶在篋。
因循愧遲暮，欲見煌煌業。
將遊西池偶書
作者：李處權
朝代：宋

去年客中愁，忽忽意未伸。
歸來媚兒曹，行樂猶及辰。
融怡帝鄉日，浩蕩天街春。
物色豈不好，所思難重陳。
婉孌有能事，朱絃妙通神。
從容蘭臭言，事事皆可人。
關河一乖隔，夢想清洛濵。
況乃行止間，愧負匏瓜身。
情隨節物改，事逐風景新。
躊躇不自釋，淥酒徒芳辛。
明朝更牽强，接踵肥馬塵。
凌波固可慕，解佩良無因。
青翼不復來，悵望瑶池津。
席上次表臣韵以遺明之仍督其和章
作者：李處權
朝代：宋

一日復傾三百盃，新年物色興悠哉。
應憐遠客此流落，故有幽人常往來。
楮刻三年殊未就，詩成七步可須催。
平生信筆多狂簡，從此方知所以裁。
席上賦梅
作者：李處權
朝代：宋

桃李何須續後開，芝蘭勝韵許相陪。
先春莫道無深意，調鼎方知有大才。
南國正宜溪上路，故園長夢竹間臺。
騷人不爲尋詩句，自愛幽芳特特來。
弔彦深
作者：李處權
朝代：宋

已秀不成實，長懷事可吁。
寧論日下鶴，遽失掌中珠。
擾擾遭斯厄，冥冥喪厥軀。
高堂親白髪，淚眼尚青枯。
張元覽追和東坡詠梅要予同賦
作者：李處權
朝代：宋

江空月掛疏梅村，生香湔祓何郎魂。
亭亭自是塵表物，玉質敢有煙埃昏。
西州風土似南國，高樹繚臺丞相園。
居然志士節獨苦，炯若德人顔更温。
至今往往入幽夢，夢去折花迎朝暾。
寇来一炬半月紅，傷心無處求朱門。
君知行樂不可緩，中聖友賢餘勿言。
侍郎堂西臘前破，喚取我輩斟窪樽。
強立許酒不至因以趣之
作者：李處權
朝代：宋

北里溪山翠滿門，似聞小阮甕浮春。
憐渠世亂益風味，念我途窮多苦辛。
曠士可無千日醉，浮生何事百年身。
臨風日日香穿鼻，被縛甘爲甕下人。
彦修席上命賦何處難忘酒
作者：李處權
朝代：宋

何處難忘酒，南州盗賊多。
黄巾方裂眥，白日敢持戈。
不見韓擒虎，寧聞馬伏波。
此時無一盞，其奈客愁何。
後樂堂
作者：李處權
朝代：宋

去盡沙鷗水照空，群山濯玉有無中。
亂来更覺心情減，佳處猶欣臭味同。
喜有清樽對雌霓，慚無健筆繼雄風。
此行會見承平否，歲晚飄零已禿翁。
復次韵呈諸友
作者：李處權
朝代：宋

梅樹飄香酒滿盃，時危風景亦佳哉。
横笻有客挑錢去，重擔誰家送米來。
雲色可憐談次改，年華不奈鬢邊催。
蕭郎及我親書尺，珍贈霜紈費剪裁。
感春
作者：李處權
朝代：宋

春風欲裂石，春雲如鼓濤。
況復横來雨，簷溜聲連宵。
畸人早盥幘，散目臨亭皋。
挽折户外柳，吹殘竹間桃。
慨然念芳物，摧抑適所遭。
因之感時節，幽憤空忉忉。
少年亦棄置，自引瓶中醪。
醉後眼生纈，孤坐清吟高。
懷清叙
作者：李處權
朝代：宋

夢想平生始此廽，扁舟坐穏興悠哉。
陰陰樹底鶯聲切，漠漠田中雨氣來。
亂世等閒凋鬢髪，故園何處問池臺。
臨風不見高公子，正渴論文共一盃。
懷陸仲仁
作者：李處權
朝代：宋

陸郎好古心不俗，雅似王郎愛脩竹。
綠陰清晝坐焚香，想見人琴兩如玉。
尺書招我我未暇，興發從君醉醽醁。
秋風滿院木樨繁，明月飛來花底宿。
戊申春登平山谷林二堂時茂世應時同行追錄之
作者：李處權
朝代：宋

已過平山又谷林，登高能賦興何深。
群峰雪後皆浮玉，萬竹風前亦碎金。
尚喜日聞黄屋信，可堪時動白頭吟。
載遊不爲壺觴事，攜取君家綠綺琴。
戯辨老
作者：李處權
朝代：宋

不獨京塵解化衣，秋陽流火樹陰稀。
折腰爲米初何有，親見淵明負弩歸。
戲簡秦處度
作者：李處權
朝代：宋

淮海秦夫子，相逢又十年。
好詩無漫與，愛酒不虚傳。
夜寺雲連榻，秋江月滿舩。
不知嵇叔夜，何得絕交篇。
戲贈巽老
作者：李處權
朝代：宋

學詩如學佛，教外别有傳。
室中要自悟，心地方廓然。
悟了更須坐，壁下三十年。
他時一瓣香，未可孤老禪。
才臣設席彦修來過仍陪表臣終日之樂豈易得也因賦
作者：李處權
朝代：宋

顧我非仙李，知君實老彭。
承家羅玉樹，潤屋起金贏。
世路嗟多事，人生戒不情。
歳華將暮矣，切勿訴深觥。
投建陽王宰
作者：李處權
朝代：宋

異時丞相柄文盟，一顧曾空冀北群。
鈆槧無功方笑我，箕裘不墜蚤知君。
詩家只說王摩詰，官况誰憐鄭廣文。
散盡黄金猶作客，還來把酒對孤雲。
招士特似表
作者：李處權
朝代：宋

山雲向晚留，山雨凌曉濯。
花明紅欲墜，松浄翠可握。
未覺人意寛，獨喜鳥聲樂。
平生麋鹿性，避地諧丘壑。
復接翁季友，詩文賸酧酢。
蘿門邃宜步，窪樽深可酌。
不聞杖屨過，無乃厭磽确。
願承名理談，煑茗破昏濁。
挽許主簿
作者：李處權
朝代：宋

攘攘誰逃死，黄泉不獨君。
一官書載考，五舉擅多文。
異日遼東鶴，當年冀北群。
承家知有子，翮就看摩雲。
撫松堂
作者：李處權
朝代：宋

丈人居水南，未省價高索。
平生丘壑事，長嘯天宇窄。
舍傍五株柳，宛是陶家宅。
舍南數畆園，似與人境隔。
方須漉酒巾，漸喜扶老策。
以兹不願仕，偶然似彭澤。
青松手所種，撫之無愧色。
都忘歲月徂，不受霜霰廹。
是身等浮雲，術也可不擇。
持此百年間，常恐中道畫。
曠哉遺世情，遇我眼不白。
問我來何時，胡爲久於客。
我官亦易抛，行矣勿多責。
方從倦飛鳥，望林整歸翮。
放步登遊回謝表臣遺酒
作者：李處權
朝代：宋

毎愛前山似畫圖，興來蕭散豈能無。
幽人著屐全忘懶，野老闗門不可呼。
夕照暉暉明遠水，春風莽莽著平蕪。
晴來已喜兒能賦，軟脚仍煩送一壺。
文度以大笏見遺奇偉特甚非鄙人所稱擬柏梁體廿句以謝然他日出處斷不負此笏老狂不衰聊供一笑云
作者：李處權
朝代：宋

南越巨象何壯哉，齒牙脱落歳幾枚。
削木混真易以埋，玩視常恐生怒猜。
良工到手能剪裁，成此大笏莫與偕。
遠隨舶賈凌濤雷，論賈奚啻百瓊瑰。
異貺忽自王孫來，珍藏十襲敢遽開。
瑩如截玉無纖埃，照人冰彩滿袖懷。
惟君許我王佐才，我亦自負剛不摧。
他年致主登中台，垂紳峩弁直斗魁。
正色凛凛天可回，帝傍奸佞須擊排。
恢復洪業平泰階，寫之丹青上雲臺。
新歳偶書呈諸友
作者：李處權
朝代：宋

已見王正月，陳人百不知。
紅顔豈長好，白髪已多時。
臘雪微霑土，春風小動帷。
丘之禱久矣，何意問祥祺。
春晚簡德孺
作者：李處權
朝代：宋

人生有酒即佳辰，忽忽園林已暮春。
雨後落花渾帖砌，風前飛絮欲沾人。
我如放浪陶彭澤，公是風流賀季真。
伊水崧雲在何處，舊衣猶有洛陽塵。
普月新寮
作者：李處權
朝代：宋

百年均夢幻，俯仰在一室。
况乃物外人，身閑有餘力。
朝來忽改作，軒牖開虚寂。
匡床竹火爐，棐几貝葉帙。
清風常入座，飛塵不霑席。
煑茗焚香淨掃除，賸種松杉障西日。
景荀築室偉甚詩以贊之
作者：李處權
朝代：宋

将老從君得所圖，交情及我歲寒餘。
適聞蔣詡開三逕，且喜揚雄就一區。
盡取風煙多種竹，雅爲窗室便看書。
無錢可買墻西地，决眥雲峰正起予。
月夜鼓琴
作者：李處權
朝代：宋

清風泛寒露，夜久氣轉凉。
恍然幽夢覺，明月及我牀。
披衣起獨坐，愛此數尺光。
興來御桐君，正始其可忘。
山高既峩峩，水流亦湯湯。
方當志獲麟，故宜鄙求凰。
永懷嵇叔夜，復思蔡中郎。
妙處與心會，樂哉殊未央。
望靈石
作者：李處權
朝代：宋

杖藜出望江郎峰，清輝秀氣在眼中。
當年何人運神斧，劖削碧玉成芙蓉。
平地崛起五千仞，浮雲落日當秋空。
東西南北千里間，他山莫敢來爭雄。
英靈往往在人物，異時傑出聞數公。
偉哉高厚職覆載，儲精毓粹良未窮。
畸予家世本伊洛，四時行樂都忘慵。
樓臺面面得形勝，錦屏女几鳴皋嵩。
十年戎馬斷歸路，流落江湖今一翁。
平生所得在黄卷，昔賢今聖獨見容。
青衫憔悴百寮底，猶欣收此筆硯功。
聲名突兀不磨滅，要與此峰相始終。
東亭
作者：李處權
朝代：宋

簷屋排空闊，薫風眺晚晴。
閒雲連樹碧，白鳥破烟明。
世亂思君子，身危仗友生。
秪應今夜月，解識故鄉情。
桃花
作者：李處權
朝代：宋

照水桃花樹，春風灼灼開。
雖非天上種，何異觀中栽。
帝子吹笙罷，漁人信棹迴。
故園何處是，目盡望鄉臺。
桐廬道中九日逢子公
作者：李處權
朝代：宋

三年客裏重陽節，故典征衣共一杯。
雁下紫茰能自好，霜前黄菊爲誰開。
中原豺虎定何許，故國池臺安在哉。
山水中逢張學士，慢扶雙槳不須催。
梅二首·其一
作者：李處權
朝代：宋

歲晚怱怱日復夜，老禪相對口慵開。
夢歸千里幾時到，香度一枝何處來。
世亂飄零少供給，地寒潦倒無梯媒。
可憐七尺髯如戟，媿負妻孥空撥灰。
梅二首·其二
作者：李處權
朝代：宋

可憐映竹深深見，似爲催詩特特開。
湖上林逋今老矣，揚州何遜未歸來。
前村欲雨鳩呼婦，斷壠收晴雉應媒。
幻境應當如是觀，道人深悟刼池灰。
橋院
作者：李處權
朝代：宋

淹留歳云暮，旅泊似幽棲。
鷗鷺如相識，牛羊自不迷。
已煩陶令顧，何必謝公携。
始覺吳儂健，天寒更涉溪。
次士特韵寄德久牧之
作者：李處權
朝代：宋

家山鑿龍似修眉，中有伊川寒更綠。
吾廬亦復遠城市，舍下清流環幾曲。
四時幽人共吟醉，飲若長鯨盃要覆。
三年芳草怨王孫，定有金錢無處卜。
南征際會竹林阮，兵厨况有酒百斛。
夫君筆力抵萬鈞，所當穿徹如強鏃。
義形抗論及朝政，正容凛若冰霜肅。
因君遠憶鄒與張，疇昔之言皆可復。
二士揭揭廟堂器，用之艱難一夔足。
空令兩行壯夫淚，回首盡向燕雲哭。
我心之憂正謂是，夜中興嘆仰看屋。
相思歳盡書不來，念我衣單體生粟。
次懷英韵
作者：李處權
朝代：宋

亂來身世羡沙鷗，雪後溪山粲兩眸。
不用東床呼外舅，當年雅契在仙舟。
次陳叔易太湖二十韵
作者：李處權
朝代：宋

北客何來此，浮生直偶然。
風飈從禹穴，日脚近虞淵。
漁唱誰能問，鷗盟我不捐。
燃犀怪可睹，擊樹訊空傳。
釣石温徐坐，檣竿穏近聯。
波明疑練妥，山凈學眉連。
客上三千履，軍呼十萬鋋。
可思江柳下，秖欠舞衣前。
鼓柂知無及，乘查悵未緣。
遠中微隠樹，闊外莽横天。
縹緲湘靈瑟，夷猶范蠡船。
健帆風作馭，駭浪雪盈顛。
行鷺紛群起，孤鴻杳獨鶱。
斷崖方怒吸，淺瀬或勞牽。
夜泊星辰逼，晴占日月偏。
幽姿閟蛟室，神物護龍泉。
世亂甘淪隠，塗窮枉乞憐。
渚花迎日笑，岸草信人沿。
頗欲追雙槳，無因共兩舷。
時來如謝朓，三復有餘妍。
次韵元章黄岡春雪督二侄詩課
作者：李處權
朝代：宋

夜雪駁群峰，春寒僵萬木。
山齋無所爲，高卧仰看屋。
凍雲飛不去，就我簷下宿。
平生柴夫子，能事立於獨。
蚤直渭水鈎，晚懷荆山玉。
陸地詎能沉，世侯終必復。
不見林中蘭，無人亦芬馥。
暮年一丘壑，避地歌同谷。
散誕水石間，清凉日三沐。
笑人强解事，閉門作龜縮。
一世竟何成，萬事蛇著足。
二侄瑞家庭，貫穿經史匵。
才如射虎將，中石猶飲鏃。
詩成出連璧，墨妙粲牋幅。
乃知作者心，求益不求速。
我年及學易，方究大小畜。
翛然對此君，苦節更森束。
嗟今但洋洋，悼往寧逐逐。
願借鄴侯書，盡閱三萬軸。
無因訪煨燼，歎惜邯鄲目。
次韵劉彦冲醉歌
作者：李處權
朝代：宋

家山回首三千里，世亂身危今老矣。
由來客子鬬身強，敢弗加餐慎行李。
閩中此地稱多賢，招我作鄰密且邇。
二子人物夙所慕，傾盖忘形到汝爾。
劉郎能事出世家，勝韵那知集於此。
人生多計纔狙公，朝暮不離三四中。
我今一食日還併，士也乃有如此窮。
愛酒猶能致山簡，清談兼喜對王戎。
異時掉臂五侯門，解紛堪作滑稽雄。
如今流落百無用，夜起捋鬚問蒼穹。
白髪蕭蕭不勝理，客舍燈花虛作喜。
憐君咳唾是珠璣，照眼陸離光棐几。
惜不當年奪繡袍，枉著詞鋒誇孟勞。
遣我黎明擁吟鼻，寒蟬抱葉空哀號。
次韵劉端禮兼簡王民瞻郭進道
作者：李處權
朝代：宋

從來膏粱鄙世胄，豈知牛後與鷄口。
况乃末俗交道衰，時態紛紛翻覆手。
劉君門多長者轍，俗子驅車未容蹂。
斯文博約有王郎，正如白二得元九。
子猷無事只種竹，淵明有巾惟漉酒。
萬鍾五斗唾不顧，冷笑纍纍印如斗。
我今已無田園歸，身外寧論婚嫁有。
卞和三獻已兩刖，被褐會當逢一剖。
今君家世自汾陽，漢相人物何堂堂。
坐使斯民歌樂康，豈弟之化如龔黄。
趣君移具過吟窗，羽蟲得時已飛揚。
次韵叔羽聽琴詩
作者：李處權
朝代：宋

嶧桐斵孫枝，所取非老大。
比其爨之焦，孰謂邕也過。
拂拭見太古，斷腹宛蛇卧。
持來長安市，萬口莫能破。
愛公胸次廣，雲夢吞幾個。
夜堂發孤彈，風月清入座。
高山不易賞，白雪久無和。
且樂舜絃薰，毋事楚臣些。
次韵呈德基兼呈王侍郎
作者：李處權
朝代：宋

書生卧病久無衣，不意臨衰厭鼓鼙。
鄉信略無鴻雁到，客愁惟有杜鵑啼。
誰憐弹鋏長依孟，自不工竽漫說齊。
我亦漂流費耘業，看君文字照浯溪。
次韵四首寄德基兼呈侍郎公·其一
作者：李處權
朝代：宋

溪流暴雨漲江同，咫尺西鄰信不通。
衰朽怕看青鏡裏，笑談猶近翠屏中。
侍郎客到無苛禮，教授詩来有古風。
五載皇皇無稅駕，我途正似阮生窮。
次韵四首寄德基兼呈侍郎公·其三
作者：李處權
朝代：宋

書文車軌幾時同，諸道惟聞羽檄通。
豈較北南聊暫寓，若論賢聖且時中。
門前楊柳方埀雨，溪上桃花尚舞風。
誰見東山謝安石，命賓攜妓興何窮。
次韵四首寄德基兼呈侍郎公·其二
作者：李處權
朝代：宋

蒙塵天子尚戎衣，南國旌旗正伐鼙。
國士傷時多刺怨，王官失路有悲啼。
似聞叔向方圖晉，亦報夷吾未去齊。
易地皆然心寸折，釣竿吾欲老磻溪。
次韵四首寄德基兼呈侍郎公·其四
作者：李處權
朝代：宋

紫鳳天吳在短衣，亂来無日不鳴鼙。
情随野鶴雲間舞，夢繞城烏月下啼。
但得交情如水淡，何須婦饌與眉齊。
抱琴載酒眀朝去，相送無勞過虎溪。
次韵巽老
作者：李處權
朝代：宋

風前竹榦須料理，雨後蝸涎費掃除。
北客經過無好語，南州騷屑少安居。
雄稱百萬空扛鼎，功蓋三分漫顧廬。
識字信爲憂患始，鄴侯何必萬籖書。
次韵張匡山使君郡齋對雨效韋蘇州體
作者：李處權
朝代：宋

坐嘯凝香霧，卷簾松竹青。
新霜戒微寒，遠日朝霞赬。
過午時雲族，其濛見初零。
蕭蕭打葉響，瀝瀝依簷聲。
幽鳥故格磔，寒蜂自竛竮。
椶君曲江裔，句含萬古情。
端知意有在，復契心所冥。
至哉蒙莊言，爲善無近名。
天弢久已解，世網詎可攖。
寄謝夸毗子，胡然事蠅營。
次韵德基效歐陽體作雪詩禁體物之字兼送表臣才臣友直勉諸郎力學之樂仍率同賦·其一
作者：李處權
朝代：宋

朝來凍坐如縮龜，不聞打窗那得知。
江南地暖亦有此，驚心遠自龍沙吹。
六一居士最能賦，東坡先生追撚髭。
腐儒得句亦起舞，硯寒沃筆浮輕澌。
征塵暗天鐵馬健，衣冠南奔身世危。
兄弟相望音信絕，梳頭紛紛滿面絲。
裋褐袖手如懷冰，車馬不來奚所爲。
前年毗陵雪盈尺，蟹螯猶記左手持。
歸來浩歌仰看屋，夜深凛凛粟滿肌。
室中老婦幾興嘆，膝下奈此號寒兒。
今年造物頗垂顧，税駕仁里懽此時。
殺雞爲黍朝夕事，苦節諸郎方下幃。
起看松竹有特操，坐對溪山無俗姿。
劉子唱高和彌寡，要當獨醒歠其醨。
已呼稚子來候門，更戒黄童無掃墀。
十千不向樓頭貰，一蓑正憶江上披。
五陵之客誇輕肥，呼鷹逐獸廣莫馳。
五侯之第事豪侈，珊瑚照耀金屈巵。
豈如高舉縱清賞，鈎簾一目萬景隨。
亦有末至居客右，其言不讓故哂之。
次韵德基效歐陽體作雪詩禁體物之字兼送表臣才臣友直勉諸郎力學之樂仍率同賦·其二
作者：李處權
朝代：宋

枯腸服氣如壽龜，窮冬卻掃百不知。
開門忽見雪滿地，縱横浩蕩春正飛。
入隙時欣點萬卷，仰簷不見霑吟髭。
松林冥冥起薄霧，澗水活活生微澌。
清可洗心明洗目，卑且不污高不危。
殘粧如見壽陽面，不食可憐姑射肌。
書生長年營口腹，頗似蜘蛛空吐絲。
身將老矣厄離亂，我生之初尚無爲。
百篇落落或能賦，一杯炯炯須重持。
崆峒漫倚防身劍，枉負平生作男兒。
回首農桑三萬里，無復貞觀開元時。
恭惟天子尚勤儉，早集書囊爲殿帷。
一朝隨仗過沙漠，落日風塵龍鳯姿。
此時燕山士如虎，寒多况乃秫酒醨。
肉食豈堪茹毛苦，應念靴鳴集赤墀。
塵沙錯落赭黄暗，貂狐獨向寒風披。
關山寂寞草樹死，指點射獵方奔馳。
心益不忘嘗膽事，望雲遥祝萬壽巵。
向來竊取名器者，扈聖曾無一夫隨。
忠臣義士憤切骨，皇天后土儻鑒之。
次韵德孺感懷
作者：李處權
朝代：宋

敝屣浮雲世所難，誰堪走俗抗塵顔。
海鵬已激三千里，天馬終歸十二閑。
醉發杖藜雲逐逐，香凝宴寝雨斑斑。
林泉久假皆吾有，何必捐金更買山。
次韵德孺晚菊
作者：李處權
朝代：宋

屈原作離騷，採菊飱其英。
淵明賦歸來，徑荒菊猶榮。
此物有至性，名因君子成。
豈知時節過，不顧霜露凝。
歲華易晼晚，芳物隨凋零。
艷色始獨秀，馨香自孤清。
花似時美女，俗惡空娉婷。
由來品次定，横議那得争。
公如醉翁賢，雅好違世情。
三噢復三遶，莫逆如友生。
泛之黄金杯，願言制頽齡。
更呼門下士，哦詩同倒傾。
次韵明孺見遺之什
作者：李處權
朝代：宋

世家傳子又傳孫，豈較前身與後身。
知足已如倉庾氏，忘懷真是葛天民。
騎鯨又見詩無敵，射虎何須武絕倫。
白屋朱門果非是，萬錢日食是何人。
次韵樸侄見寄
作者：李處權
朝代：宋

鼙鼓聲中老戰塵，故山歸夢月三更。
交情咄咄渾無寐，學古悠悠浪得名。
鼇禁未容追世職，熊轓何足語官榮。
阿咸自是吾家秀，始覺前人畏後生。
次韵民瞻端禮二首·其一
作者：李處權
朝代：宋

枉報新詩錦不如，句中風竹韵蕭疏。
頗分涇渭甘從子，不較窮通豈病予。
避地擬求千日酒，誤身何用五車書。
誰人與作任公釣，要使東人厭若魚。
次韵民瞻端禮二首·其二
作者：李處權
朝代：宋

春雨既過雲未歸，春寒屋下人無衣。
林如膏沐鵓鳩語，草已怒生胡蝶飛。
中原格鬬幾時定，北叟飄零何所歸。
我今始悟蘧伯玉，明明四十九年非。
次韵端禮見寄
作者：李處權
朝代：宋

自昔孤芳難寄林，亂離漂泊卻須禁。
春風不解廽雙鬢，夜雨何堪攪寸心。
薄日花光懷杜曲，清流竹色夢山陰。
從來玉石崑山火，臭味多君肯嗣音。
次韵端禮謝郭宰載酒相訪之什
作者：李處權
朝代：宋

賢哉令尹出名胄，百里歌謠不容口。
豈弟父母今信之，視民恐傷如足手。
訟庭端可置雀羅，若網在綱無雜糅。
萬頃之陂黄叔度，雲夢何止吞八九。
潘岳無事只種花，陶潛有巾惟漉酒。
三公九卿唾不取，金印從渠大如斗。
劉君語默端可人，固知十室忠信有。
五經腹笥貫今古，决疑索隠如瓜剖。
小圃風煙似洛陽，翠微不减綠野堂。
會聞激烈歌時康，不負抵掌工雌黄。
何時贈扇乃有語，向來仁風已奉揚。
次韵約之秋懷·其一
作者：李處權
朝代：宋

野人不入俗，裋褐分田舍。
由來黄犢車，不受塵中駕。
空牀蟋蟀邉，陰牖蒲萄下。
適然契幽懷，推枕起中夜。
次韵約之秋懷·其二
作者：李處權
朝代：宋

粲粲東籬花，如爲時節好。
冥冥花上蝶，婉孌死亦抱。
神仙那可求，姑欲學不老。
去去人世間，高步擷瑶草。
次韵翁子秀移竹
作者：李處權
朝代：宋

嘗讀東坡詩，不可居無竹。
況此真琅玕，一一温如玉。
得非瑶池種，阿母所愛育。
一日三封植，近之誰敢觸。
山僧不知貴，遣送如薪束。
坐成阮家林，色映兵厨醁。
主人何必問，抱琴來就宿。
此君不須多，瀟灑數竿足。
卻笑陶元亮，但採東籬菊。
次韵表臣見遺喜歸
作者：李處權
朝代：宋

溪南渾似輞川居，不啻當年卧草廬。
從昔金聲蒙醬瓿，至今汗血困鹽車。
端知将相真無種，更喜才華甚有餘。
及此知機同免禍，季鷹初不爲鱸魚。
次韵陳叔易三首·其一
作者：李處權
朝代：宋

草碧波復綠，南浦愁送君。
君行將何之，愴指南北雲。
相思無早晚，生離無近遠。
悠悠闗塞阻，杳杳音信斷。
青燈挑已盡，夜長方展轉。
次韵陳叔易三首·其三
作者：李處權
朝代：宋

馬鳴旌斾搖，雪滿闗山道。
白草連雲中，羊腸復縈繞。
别離工損神，宿昔已枯槁。
卻望南飛鴻，驚弦亦虚憍。
祗應馬上曲，偏能寫懷抱。
次韵陳叔易三首·其二
作者：李處權
朝代：宋

東鄰有豔婦，傾城室家索。
西鄰有貞妻，空閨守葵藿。
良人萬里去，豈爲鉛華落。
君心諒不移，妾命由來薄。
天地終無情，人生復何託。
止戈堂
作者：李處權
朝代：宋

坐見妖氛犯斗魁，使君謀略信雄哉。
寇如狐兔草間出，兵似貔貅天上來。
門館無私千里靜，賓朋多暇百壺開。
他年入數中書考，始識汾陽濟世才。
武林偶作
作者：李處權
朝代：宋

江山天下勝，北客興悠哉。
月上千峰雪，潮生萬壑雷。
酒狂憐老大，吟苦覺衰頽。
始滿平生願，征帆未憶開。
歳晚諸君送酒賦長歌以謝之
作者：李處權
朝代：宋

我有經綸天下之大志，陶冶萬物之雄心。
上書幾欲自薦達，君門無籍不可尋。
歸來撫劍星斗近，老去援琴山水深。
混迹漁樵友麋鹿，興發時爲梁父吟。
霧雨方寒蔽林藪，黄狐跳梁蒼兕吼。
歳云暮矣人白頭，納履踵决衣見肘。
茫茫大塊寧終久，青史功名誰不朽。
昔賢達觀有至言，破除萬事無過酒。
朝來叩關聞剥啄，長鬚致簡喜且愕。
滿壺傾寫清若空，一釂衰顔返丹渥。
此物難從俗士論，古今與世收奇勲。
寒谷可以迴陽春，澆風亦使還其淳。
書生分量當飲温，聖清賢濁何用分。
濁醪有妙理，引人著勝地。
乘墜且不知，焉知物爲貴。
揚雄嗜飲而家貧，玄嘲尚白費解紛。
屈原獨醒良自苦，湘纍空有些招魂。
一石亦醉淳于髠，五斗解酲劉伯倫。
卧輿當道陶淵明，騎馬似船賀季真。
吏部有時甘盗甕，丞相他年容吐茵。
古人已往不復見，忽然舉觴如對面。
窮通得喪寓於此，旦暮方齊死生變。
拍浮池中固不惡，麴壘糟丘仍不薄。
一杯一杯復一杯，身世兼忘乃真樂。
不可一日無此君，今吾於酒而亦云。
安得四海盡種秫，春臺壽域長醺醺。
水梔
作者：李處權
朝代：宋

陰泉隱巖壑，長夏發幽植。
深處但聞香，往往樵蘇得。
幸不雜薪槱，論價亦何直。
適從支郎舍，遠致居士室。
婆娑復偃蹇，其高不盈尺。
鉛華了不御，絢此冰雪質。
我有古魚洗，歲久莓苔蝕。
注之清泠水，藉以璀錯石。
静態自愔愔，孤芳何的的。
初疑雲生礎，復訝月過隙。
膏沐露穰穰，動搖風激激。
忽然參鼻觀，似欲破禪寂。
俗物多豐肥，仙姿乃癯瘠。
已輸白玉英，更作黄金實。
昌陽詎足數，薝蔔誠可匹。
老來無所好，一見心輒溺。
坐卧與之俱，於焉遂成癖。
異時張紫薇，飲客盡一石。
放懷歌舞筵，折贈無所惜。
蟬蛻倐仙去，樓居藐姑射。
三嗅哦公詩，俯仰成今昔。
問花花如嚬，對之長太息。
水閣雨中
作者：李處權
朝代：宋

南國寒多雨，溪山晝更晴。
風帆隨鳥上，樵逕入雲行。
已苦無饘粥，猶欣見耦耕。
故園歸未得，豺虎正縱横。
江上望靈石
作者：李處權
朝代：宋

似聞環佩雜簫笙，鼎立爭雄凛太清。
不與古今爭變化，可能舒惨屬陰晴。
花開玉井難求種，月下瑶臺但有名。
我亦生來未嘗屈，敢持方寸並崢嶸。
江郎峰
作者：李處權
朝代：宋

壯此江郎峰，何年儼而峙。
融結自太古，造化鍾一氣。
屹然居獨尊，群峰俱不至。
如冠劍大臣，廷諍而出位。
大哉天地間，覆載不敢議。
此峰有四面，面面各異勢。
撐空方突兀，傲世不嫵媚。
我昨玉山來，雪罷煙收霽。
川平如湧出，蕩漾浮蒼翠。
已遠更回頭，眼老猶决眥。
眷言須水陽，税駕得巖寺。
黄童與白叟，追逐兩閲歲。
勝踐在咫尺，心賞通寤寐。
塵勞不鞭後，俯仰徒自媿。
會待秋風高，杖履窮幽邃。
雲深月滿山，儻與神仙侍。
池上書所見留别益謙
作者：李處權
朝代：宋

池上風烟故可人，倦游老眼厭紛紛。
晴雲出岫似知我，野鶴鳴皋疑是君。
可恨音書長契闊，尚從盃酒見殷勤。
新詩凖擬頻相寄，獨學方當病寡聞。
浴罷
作者：李處權
朝代：宋

泉湯瀹膚垢如失，振衣坐覺神充實。
挹其寒冽事清盥，三嚥逾甘過飴蜜。
華清之池故有名，玉蓮出水香霧生。
可憐妃子汗猶濕，已聞伐鼓漁陽聲。
我思行吟澤畔者，夢想滄浪歸濯纓。
清明日席上呈諸友·其一
作者：李處權
朝代：宋

佳節年年好，新春處處宜。
鶯花從自得，蒲柳頓先衰。
事過如驚夢，愁来劇亂絲。
神仙端可學，吾願問安期。
清明日席上呈諸友·其二
作者：李處權
朝代：宋

飄零何足怪，喪亂故應宜。
炙手寧爲盛，張羅未必衰。
篇章懷杜牧，游說鄙袁絲。
鐘鼎山林事，胸中自有期。
温其示梅詩用韵爲謝兼簡士特·其一
作者：李處權
朝代：宋

可喜劉郎鬢未霜，能容宋玉近東墻。
自知老眼無春事，誰意窮途得夜光。
前日桃園真有路，何時蘭室可無香。
便須一醉經千日，免作人間寸寸腸。
温其示梅詩用韵爲謝兼簡士特·其二
作者：李處權
朝代：宋

潦倒誰憐五十霜，登門可媿及肩牆。
銀鈎已作驚人勢，玉唾何慳照眼光。
春醉燈前猶縱博，夜闌帳底更添香。
阮生正作窮途哭，漫道江南刺史腸。
溪晴獨釣
作者：李處權
朝代：宋

霽景如發蒙，幽人事臨眺。
山明乍開屏，水浄新拭照。
百年能幾醉，萬事付一笑。
綸巾稱芒屩，持竿坐窈窕。
勿謂吾鈎直，我意不在釣。
獨鶴何處來，寒雲發清叫。
乃以聞天聲，和此登皋嘯。
我亦遺世人，與爾豈殊調。
溪橋
作者：李處權
朝代：宋

昔人愛仙掌，歸時倒騎驢。
風味顧不淺，豈以俗士拘。
我來過溪橋，效顰返肩輿。
異世頗同懷，往者不可呼。
是時秋冬交，霜後木落疏。
人家在窈窕，溪山如畫圗。
我老尚羈束，媿爾鶩與鳬。
川光媚煙景，沿戯得自如。
人生一世間，過眼皆空虛。
偶然及勝踐，臨覽復起予。
尚當風月夕，藉地倒一壺。
意亦不在酒，得句聊自書。
誰能五侯門，長鋏歸來乎。
潛心齋
作者：李處權
朝代：宋

古之學爲已，今之學爲人。
始乎芒芴間，擴充遂無垠。
克已而復禮，天下皆歸仁。
尼父百世師，道妙聖且神。
天將爲木鐸，故未喪斯文。
賢哉顔氏子，至樂忘其貧。
語之而不惰，好學無與倫。
孟子養浩然，卓爾踵後塵。
萬鍾與千乘，不肯易其身。
茫茫自聖哲，六籍經幾秦。
末學更多岐，學海無問津。
伊川二先生，身修道愈振。
當年從之游，不減洙泗濵。
至今士氣盛，亦復民風淳。
柴子柯山秀，言厲即之温。
由來思無邪，果見德有鄰。
潛心坐一室，淡泊遺囂紛。
收視而返聽，自得于見聞。
先生雖云亡，書在傳日新。
得味極鑽仰，恍如入室親。
而我先君子，實預絳帳賓。
我亦聞緒餘，往往書諸紳。
多言反成蔽，目擊道乃存。
藜杖一幅巾，蚤晚來叩門。
澹軒
作者：李處權
朝代：宋

野鶴元同性，晴山正滿門。
那知有城市，初不異丘樊。
水靜嫌風撓，花開畏蝶喧。
應當如是觀，客至亦忘言。
玉簪花
作者：李處權
朝代：宋

秋露日以繁，秋氣日以清。
愛此堂下花，色好香滿庭。
藉之青玉葉，表以白玉英。
微風過披拂，小雨來滋榮。
我老味更薄，與世無復情。
頽然衰病餘，見花猶眼明。
俗客不到門，取琴花前横。
小童爲席地，取酒花前傾。
昔人工比物，言簪豈虚名。
願登君子首，雅與冠弁并。
環照閣口占呈德良
作者：李處權
朝代：宋

高情接巾屨，雅志在丘壑。
林疏見鳥下，池静聞魚躍。
歲月已屢改，風煙只如昨。
我知造物心，遺子良不薄。
畏途有豺虎，駭浪有鮫鱷。
何如遠憂患，共此吟嘯樂。
留別范元長二十八韵
作者：李處權
朝代：宋

博洽人爲史，循良吏得師。
謀謨當啟沃，出處繫安危。
鶚立通丹地，龍章近赤墀。
咨詢唐典故，筆削漢官儀。
結客多青眼，承家最白眉。
浩然無害氣，汪若有容陂。
慎獨仍三省，操危任百罹。
誰嘲玄尚白，自信涅非緇。
俯仰俱無怍，幽明兩不欺。
愛君心匪石，憂國鬢成絲。
劵外真毫末，樊中足坦夷。
閉門因拂袖，展卷代支頤。
遠覽迷千古，高懷自一時。
海非蠡可測，豹豈管能窺。
能事推天禄，威名到月支。
孔融徴已晚，安石起何遲。
不待南飛雁，貪懸左顧龜。
向來鸚鵡賦，此去鳯凰池。
揭揭英靈氣，巍巍柱石姿。
衮衣須我補，霖雨更誰爲。
賤子端何者，先生頗識之。
幾年當顧盼，今日倒鑪錘。
解榻徐生入，彈冠貢子知。
青蠅休點污，白璧漫瑕疵。
鍊句終乖律，看書正闕疑。
地偏如有避，交淡欲無私。
瘦馬終千里，寒灰待一吹。
西江如可激，畢命守軒帷。
發永豐道中
作者：李處權
朝代：宋

雲斷山如拭，秋明水劇虚。
濕煙蒙翠竹，瞑雨濯紅蕖。
茅舍真淳俗，甆甖窈窕沽。
何須訪摩詰，便是輞川圖。
短歌送范彦行
作者：李處權
朝代：宋

海上芳敷有瑶草，採而食之顔不老。
海中翕赩有驪珠，探而得之形不枯。
赤烏玄兔未同宿，姹女嬰兒自相逐。
深存踵息通三關，升降出入無時閒。
九轉七返成大還，功高行滿起人寰，凌虛一舉三神山。
簡仁山海老用山谷贈靈源老人韵
作者：李處權
朝代：宋

禪闗無復老萊衣，陟屺心摧怨夕暉。
泣血可憐猶不死，望鄉無處欲何歸。
仁山老子方傳法，枯木堂中久息機。
不見桃花并柏樹，焉知四十九年非。
簡劉致中兄弟
作者：李處權
朝代：宋

祖筆摩空有賦聲，長揚羽獵舊齊名。
頗推門第多人物，故作樓居遠世情。
我輩一生悲短褐，君家五字倚長城。
武陵欲借漁舟便，春水桃花不計程。
簡友生促酒
作者：李處權
朝代：宋

閉門傾濁醪，勝接俗子語。
蟹螯得橙韲，風味正如許。
緬懷冰雪姿，何由對談塵。
夫君腹爲笥，萬卷方撐拄。
哦詩送歸鴻，平生無漫與。
十年就閒曠，一日看軒翥。
老夫衰病餘，頽然守環堵。
無因少年事，插花更椎鼓。
歲晚場圃休，黄落溪上雨。
溪邉雙白鷺，見影忽驚舉。
水天渺無際，瞑靄下前浦。
此時亦愁絕，擁鼻吟正苦。
安得百斛舟，載取君家醑。
簡士特
作者：李處權
朝代：宋

春來雨鳴屋，夜静雷破山。
客子嘆身世，曷以舒心顔。
高人不事事，結屋蒼翠間。
松竹不改操，鴻鵠何由攀。
想知於此時，齋扉猶未闗。
短檠書史倦，危坐聽潺潺。
簡巽老
作者：李處權
朝代：宋

雨後綠陰無處著，風前黄鳥爲誰歌。
天爲世亂相逢少，子以詩嗚不遇多。
行在故人能健否，瘴江逐客柰愁何。
典衣尚可供湯餅，蚤作清凉肯重過。
簡彦冲兄弟
作者：李處權
朝代：宋

過午時雲簇，膏春暝雨簁。
石苔先受色，桃葉復含滋。
客舍居難穏，家書到毎遲。
二公俱强飯，宗社要扶持。
簡彦庸兄弟
作者：李處權
朝代：宋

五年蹤跡似浮萍，豈料全家入畫屏。
春去水田方漫漫，曉來山霧卻冥冥。
可憐北客鬢毛白，尚喜主人眸子青。
凖擬豐年多釀酒，正宜長醉不宜醒。
簡柴端叟
作者：李處權
朝代：宋

筆端落落曳十牛，老氣飄飄横九州。
河伯未睹北海若，魯人未識東家丘。
豪户但餘酒肉臭，要塗秖益衣冠羞。
旦評公議百年後，此士斯文班馬儔。
簡江二十丈
作者：李處權
朝代：宋

旅泊桐廬郡，溪山過所傳。
稍寛遊子恨，知有丈人賢。
水落魚鰕聚，林疏橘柚懸。
淹留拚宿醉，卧扣月中船。
簡潮公
作者：李處權
朝代：宋

茗椀紋楸晝不譁，心如出水妙蓮華。
喜君活計唯三事，遇我人情似一家。
夜久竹聲聞雨過，曉來山色看雲遮。
此身去國已千里，回首中原猶暮笳。
簡王夏卿侍郎
作者：李處權
朝代：宋

下村正與輞川同，只恐桃源有路通。
山色直侵書幌裏，花香盡泛酒杯中。
使君已致随車雨，丞相方来拔木風。
照席侍郎真玉樹，慨然憐我坐詩窮。
簡申甫求畫
作者：李處權
朝代：宋

平生金石友，參商幾暌阻。
二年更喪亂，流落隨處所。
夫君丘壑姿，鴻鵠杳鶱舉。
超然有能事，妙絕見心苦。
蒼茫尺餘松，黛色起烟雨。
興來灑風竹，六月無袢暑。
又嘗作平遠，近代未可數。
奈何於吾儕，一筆獨不與。
我有敲冰練，度越世俗楮。
煩君作横卷，放意寫湘楚。
簡知章
作者：李處權
朝代：宋

野老元同社，柴門不上關。
喜君捐俗事，令我破愁顔。
宿雨生流水，春雲媚遠山。
何當事鷄黍，把酒坐忘還。
簡立之
作者：李處權
朝代：宋

税駕居鄰古寺中，高堂永日笑言同。
山雲濃淡未成雨，溪竹飄蕭先得風。
短髪只從今歲白，衰顔無復少時紅。
君家釀熟能分我，一醉端令萬事空。
簡致中温其
作者：李處權
朝代：宋

世情何怪白頭新，豈料窮途復友仁。
一室他鄉春笑客，半年行路雨欺人。
輞川詩說王摩詰，谷口名聞鄭子真。
想是書機似圖畫，雲峰矗矗水粼粼。
簡葉丞
作者：李處權
朝代：宋

傾盖鄱陽彦，孤芳且寄林。
一官方似水，五字可兼金。
與世不求合，開筵猶見尋。
何當鑄農器，歸望故人岑。
簡蘇二丈
作者：李處權
朝代：宋

丈人清德冠儒林，三世文章照古今。
節比松筠元自直，氣含海嶽故能深。
篋中尚有爲郎被，堂上寧無化俗琴。
賤子飄零無死所，可憐羈旅費黄金。
簡辨老
作者：李處權
朝代：宋

晚風吹葉滿溪流，落日孤雲萬里秋。
徑欲五湖尋范蠡，醉攜西子上扁舟。
簡辨老
作者：李處權
朝代：宋

松杉高下韵笙簫，谷口鐘聲梵海潮。
秋氣作陰連蟋蟀，夜寒隨雨上芭蕉。
身危甚幸依賢庇，吏隠何須覔句招。
直待它年見鳬舄，始傳仙葉有王喬。
簡郭令
作者：李處權
朝代：宋

煌煌世譜未應微，直道高懷古所稀。
義往誰能單騎見，幽尋坐想墊巾歸。
公庭此日棠堪憩，仙路他年舄觧飛。
顧我登門勤倒屣，題詩媿匪謝玄暉。
紀鶴
作者：李處權
朝代：宋

青松百尺餘，宛彼山之陲。
白鶴巢其高，皂鶴巢其卑。
紅鶴不敢來，下巢楓樹枝。
陽春一動蕩，百鳥俱蕃孽。
綢繆各盡力，草草成藩籬。
卵翼與哺育，不媿烏鳥慈。
清晨求食去，鼓翼遠奮飛。
斯須復來還，亦有蛇鱣隨。
引頸鳴相呼，所憂非渇饑。
不日毛羽成，頡頏下陂池。
浴之以清泠，弄影相娱嬉。
既久遂不來，遠舉將何之。
高山與深林，浩蕩信所歸。
明年又當至，復作今所爲。
我爲唐虞世，鳥巢何所窺。
亂來纒兵火，殺氣滿四維。
人群失安居，恨無羽翰施。
偶此共偷生，偪仄何可辭。
憂患亦所同，去就可弗思。
網羅非爾事，彈射不爾私。
近辭燕雀喧，遠與鴻鵠期。
相望在寥廓，大翮如雲垂。
時來松樹間，聽我哦此詩。
翁士特借韵見及復答之
作者：李處權
朝代：宋

許國以身身反辱，十日呼天鬢凋綠。
蠻貊直倚忠信行，我心不疑顧何卜。
生喜柴愚惡鮀佞，封侯豈謂能鈎曲。
可憐論交道大喪，雲雨紛紛手翻覆。
望郎胸中横萬卷，日破千篇酹一斛。
雅好上取唐虞器，多聞遠識肅慎鏃。
桃李不言自成蹊，家法整如官府肅。
四海人高懸犢鼻，定知不作窮途哭。
郎君天池渥洼種，墮地驚人千里足。
夜光聯璧乃暗投，刮膜金篦快三復。
草玄正憶揚雄宅，我今皇皇未有屋。
餘波豈止九里潤，周也意在監河粟。
翁士特李似表相過小酌分題得躑躅
作者：李處權
朝代：宋

我無錦繡腸，而居錦繡谷。
春風二三月，山花名躑躅。
芳鮮照寒澗，窈窕映修竹。
化工亦耐事，造物能委曲。
不知幾猩唇，貸此色可足。
看久直欲燃，況乃手未觸。
杖藜兩幅巾，人物俱驚俗。
方觀筆端妙，更對盃中醁。
念昔嵩少步，千層上雲麓。
政似徐熈圗，寫生開百幅。
懷歸阻兵火，夢想如在目。
會當返昇平，柴車駕黄犢。
翠微堂
作者：李處權
朝代：宋

我讀醉翁文，想當筆如椽。
東坡獨知翁，謂今爲飛仙。
偉明後來秀，文亦星斗懸。
一旦辭世紛，歸巢月輪邉。
大雅久不作，劉子藝且賢。
筆墨所横潰，折衝遂無前。
向來坐位書，一日萬口傳。
不慙顔魯公，易地則皆然。
身閒無事日，日涉五畆園。
圗書破百金，花石費萬錢。
子真隠谷口，摩詰居輞川。
淵明道上醉，知章井底眠。
風味有數子，較量誰後先。
君乃於其間，并得四子全。
高堂納日月，竹樹森以聨。
覽彼不盡景，樂此無窮年。
前山若飛來，倚斷西南天。
灝氣濯蒼玉，晴陽生紫烟。
固疑融結異，真恐造化偏。
想像山中人，因之招隠篇。
我家居洛陽，門巷伊水連。
吾廬蔭清竹，不受車馬喧。
一來升君堂，撫事情悁悁。
交淺言已深，勝處相磨鐫。
卻來從杖履，已辦幾屐穿。
折簡王夫子，載醪攜嚮泉。
聞梅
作者：李處權
朝代：宋

巖寺報梅開，可是知時節。
映竹已蕭疏，臨流復清絕。
正須幽士賞，莫縱狂僧折。
山寒雲霧深，日暮更飛雪。
聽彈廣陵
作者：李處權
朝代：宋

時風正薫彈廣陵，亂世掩抑吚嚘聲。
孰謂嵇康敢不臣，此心炯炯難自明。
荒楸古墓鬼神嘯，大澤深山龍鳯驚。
我來聽此可無語，天乎孰謂得其平。
聽照曠塵外琴
作者：李處權
朝代：宋

老全冰玉姿，不受一滓塵。
彈琴看飛鴻，自是千載人。
幽蘭寫國香，白雪迴陽春。
邈視嵇阮流，不肯加冠巾。
絲桐得心法，二子入室親。
高山與流水，領略難具陳。
前年出闗意，浩蕩誰能馴。
跌足兵火圍，所遇多苦辛。
卻來湖上寺，翳拂坐石門。
頗有名勝士，宛然交道存。
寄書亦及我，匪但通寒温。
問我能來無，媿負匏瓜身。
翩然如野鶴，接羽凌秋旻。
過我晉陵郡，促軫風露新。
諧和下鸞鳳，幽怨出鬼神。
老全殆不沒，千古名知津。
漂流更喪亂，我生乃不辰。
見子顔色開，慰我羈旅魂。
我心亦清苦，久願丘壑鄰。
何時舟載月，一弄秋江濵。
臨川道中寄汪守
作者：李處權
朝代：宋

漸遠閩中地更平，土風疏爽語言輕。
山濃不减嵩高翠，溪漲渾如洛浦聲。
忽見槐花思舉子，欲求螢火遺書生。
使君元是丈人行，回首鈴齋空復情。
自宜興歸謁鄒德久不遇
作者：李處權
朝代：宋

客裏仍驚奔，南走荆溪上。
繫船樓前樹，偶接丈人行。
兹惟天下士，抱負不可狀。
而今年七十，面睟背益盎。
論文復把酒，十日共清訪。
歸家照眸子，炯炯覺神王。
朅來情所親，鄒子頗直諒。
斯文有能事，筆挾風雨壯。
今晨叩其門，不見動惆悵。
我希嵇叔夜，子慕陶元亮。
念子如清風，執熱欲何往。
寇退子當返，子去我曷望。
何時芝蘭室，重見玉色釀。
快意傾百盃，澆我舌本强。
自龍雲歸復次前韵
作者：李處權
朝代：宋

野寺經旬客寓居，水聲山色是吾廬。
喜君能道碧雲句，招我更煩黄犢車。
世路從來多險阻，人生何必問贏餘。
况聞一諾千金重，爲激西江救涸魚。
舟中偶書
作者：李處權
朝代：宋

兩山相對似香山，灘響渾如八節灘。
安得高風從此去，載醪猶是菊花殘。
芙蓉
作者：李處權
朝代：宋

佳哉木芙蓉，秋晚芳意足。
偶植華堂下，似續淵明菊。
眷此好顔色，可玩不可觸。
始見開二三，旋已放五六。
濯濯晨風吹，鮮鮮宵露浴。
非闗競時節，庶用慰幽獨。
我老百念空，掃迹坐林谷。
猶作煙霞想，久絕脂粉欲。
三徑阻幽事，吟苦顛毛秃。
河洛未休兵，媿負盃中綠。
草飲招表臣才臣彦文道夫
作者：李處權
朝代：宋

愧匪屠門嚼，且無金屈巵。
人生難得醉，我輩不須辭。
山迥雲生谷，林空鳥並枝。
前溪天欲雪，爲報戴逵知。
行之金部既獲奉祠之請歸赴大阮之約詩以高之
作者：李處權
朝代：宋

阮籍頗推咸，謝安已舉玄。
盛事如昨日，風流想當年。
嶷嶷次對公，人物藝且賢。
文忠命世豪，植本濬其源。
世家不乏人，名德見所傳。
郎官後來秀，骨相尤卓然。
庭中生玉樹，池下出龍泉。
向來宅大憂，未了粥與饘。
吉服事朝請，高名動陶甄。
青雲要平步，一歲期九遷。
人事喜倒置，正直成黨偏。
一笑就閒散，拂衣遽言旋。
及門聽傳呼，和氣驩相延。
共止一區宅，分食二頃田。
遠從物外遊，高謝區中緣。
方須康樂屐，豈問祖逖鞭。
人生規遠大，跬步何足言。
風雨聽朝鷄，結束無安眠。
何如一丘壑，耳目清不煩。
嘉禾蔭沼沚，可濯亦可沿。
有酒自獻酬，醉操雲嶠篇。
慕此冥冥鴻，念彼跕跕鳶。
賤子不適用，受性愚且顓。
晚忝登門遊，繆稱嫫母妍。
眷言林下期，雅尚寄所便。
野服袖漫刺，乘涼過東阡。
表臣檢校東皋雨中有懷詩以促歸
作者：李處權
朝代：宋

旅泊愁春雨，春寒更北風。
雲山方秀發，煙樹卻冥濛。
念我携家客，逢君足穀翁。
胡爲在窮谷，正渴一尊同。
西亭
作者：李處權
朝代：宋

江南形勝地，列坐肆遐觀。
氣象天圍大，溪山眼界寛。
遠風來綠野，返照上朱欄。
更待秋澄澈，重尋落帽歡。
見懷
作者：李處權
朝代：宋

飄零吾老矣，詩酒得斯人。
邂逅干戈際，慇懃骨肉親。
錦囊元絕俗，瓊樹舊無塵。
歸棹荷花裏，従誰問玉津。
觀漁
作者：李處權
朝代：宋

老漁取魚倍知津，設網提綱疑有神。
船頭兀坐如鴟蹲，忽然一舉千百鱗。
涎沫盈筥趨早市，掌握銅腥俱是利。
陂湖漠漠水連天，盡欲留爲子孫計。
書生白首困嚅囁，世亂身危舟一葉。
君不見孟嘗門下客三千，此日馮驩正彈鋏。
觀潮二首·其一
作者：李處權
朝代：宋

雪屋銀山滿上頭，年年偉觀近中秋。
只言滄海無廽浪，豈信長江有逆流。
一一檣帆如過鳥，時時烟雨要沉牛。
青衫白鬢功名晚，何日翩然范蠡舟。
觀潮二首·其二
作者：李處權
朝代：宋

海舶忽驚風打頭，觀瀾又破一年秋。
若爲盡作盃中物，安得飛來枕下流。
豈計雙鳬兼乘雁，誰分去馬與來牛。
君王大業追神禹，前日黄龍已負舟。
謁王夏卿同過曼卿西軒留題
作者：李處權
朝代：宋

烟雲坐久濕人衣，未覺城中有鼓鼙。
春到好花隨意折，日長幽鳥盡情啼。
貴公行色心方壮，曠士閒居物已齊。
客子不知今夕夢，故鄉何處是潜溪。
謁翁丈四十韵
作者：李處權
朝代：宋

之子儒林傑，斯文國士稱。
詞章曹植擅，典故叔孫能。
秉哲中逾曠，撝謙外匪矜。
世家非冠玉，人物是壺冰。
海內休方駕，朝端且服膺。
五車俱可復，萬頃不勞澄。
活國嘉猷告，匡君重任勝。
側聞金作礪，意在木從繩。
昔旅西雝鷺，方觀南海鵬。
青冥翻蹭蹬，凌厲失飛騰。
制禮初煩訂，爲郎頃見徴。
禰生宜獨薦，文子要同升。
浪有羶供餌，虚傳被襆綾。
可嗟懷白璧，竟與污青蠅。
直作悠悠去，從他衮衮登。
時情尚馳突，吾道豈憑陵。
善舞須長袖，良醫必折肱。
寧爲棲枳鳯，不作下韝鷹。
鄭谷成真隠，蕭齋占上層。
華胥久無夢，款段適堪乘。
種柳追彭澤，栽桃學武陵。
池凉蛙閤閤，徑暖羽𦒃𦒃。
得句長鬚送，敲門稚子應。
掃庭延墨客，過寺折談僧。
賤子孤懷切，窮途百慮烝。
待沽希善賈，投分得良朋。
戎馬來何速，烽煙見未曾。
神傷瞻雉尾，愁絕望觚棱。
漠漠雖難問，蒼蒼尚可憑。
人心無右袒，天意有中興。
厭世思蟬蛻，傷時泣土崩。
漁樵甘混雜，貧病苦因仍。
更短猶爲簿，從聾也作丞。
依仁劇山仰，飽德正川增。
舊事將誰語，前非秖自懲。
緣危時過棧，扶老漸携藤。
篤義幾虚辱，温顔豈謬承。
醇醲須手漉，撥刺頼觀罾。
笑語朝曛隔，塵埃肺腑凝。
尚期文字飲，相對夜深燈。
謝士特餉櫻桃
作者：李處權
朝代：宋

今年客閩中，春山亦花鳥。
時果次第熟，風露枝裊裊。
含桃品居最，朱實若自表。
高人肯見分，厚味未覺少。
絳囊敢鬬荔，木蜜虚名棗。
多食顔自駐，此語聞本草。
翩翩出谷鶯，啄取定先飽。
故園當此時，行樹映池沼。
散火耀隅隈，灼目看未了。
翳葉色逾深，纍顆核更小。
園人挈筠籠，銀甲摘清曉。
勻圓入彫俎，擬借麻姑爪。
擇佳間留玩，引杖日數遶。
煙塵坐流落，魄斷首空矯。
謝徐獻可送款識刻
作者：李處權
朝代：宋

九江使君何殷勤，千里遺我款識文。
夏匜商鐘迄周鼎，良工模刻錙銖分。
先秦述作知淵源，相斯不紹嗟無傳。
歷載數千如昨日，人與寶器名俱鐫。
使君雅尚心絕俗，考古稽疑如不足。
搜羅遐邇極聞見，附益之功思更續。
曾奉宣和乙夜觀，萬丈光芒牛斗寒。
兵戈散落人間世，神護往往投衣冠。
時去事非空歎息，玊軸牙籖蛛網織。
載行何啻數橐駝，變故紛紛豈人力。
煙塵翳没咸陽道，尺璧寸珠沉野草。
秋風吹夢入長安，白髪蒼顔日枯槁。
謝王敦玉惠雙兔
作者：李處權
朝代：宋

惟兹衣褐徒，功用莫與大。
馳騁文字間，下上無不載。
卓哉昌黎公，毫端跨百代。
傳紀何新奇，不泯良有賴。
先生胸次廣，萬竅號一噫。
學成身益窮，動輒與時背。
興憐不肖子，磨礱去瑕纇。
辛勤三十年，所得纔稊稗。
遺我雖八蹄，高義意有在。
想當避鶻拳，岡壟如歷塊。
束縛諒何施，拙情甘自退。
筆硯行且焚，重垂兒子戒。
方當事口腹，坐與巨觥對。
閉門擁紅爐，大嚼資一快。
謝翁士特惠筍
作者：李處權
朝代：宋

北客未識猫頭筍，此來逢君欣得之。
出土好色已勝玉，下箸珍味端如飴。
口涎饞嚼笑早計，食指蠕動能前知。
小爐誰見親煨熟，醉眼瞢騰岸接籬。
謝翁養源惠醋
作者：李處權
朝代：宋

已著蓮花釀，仍兼竹葉醅。
橙和致上味，蚋聚見良材。
政想攅眉漉，須煩掩鼻開。
先生元自立，不是乞鄰来。
謝養源惠茶兼陪士特清啜
作者：李處權
朝代：宋

仰止先生道不窮，愛茶直似玉川翁。
靈芽動是連城價，妙手纔爭一水功。
賤子詩書元未飽，愁腸藜莧豈宜蒙。
高齋罷酒陪清啜，歸御泠然兩腋風。
讀書
作者：李處權
朝代：宋

西風吹雨來，濯此青琅玕。
黄華媚幽獨，秀色如可餐。
我居適在野，門庭已荒寒。
老屋四壁立，生涯堪鼻酸。
向來頗好飲，無日無杯盤。
而今廢升斗，百憂何以寛。
惟取架上書，拭几支頤觀。
偉哉聖賢旨，妙處言莫殫。
如渇遇新汲，醒然開肺肝。
因不求甚解，會心亦解顔。
茫茫百年中，毁譽非一端。
要知仁與義，多出貧賤間。
相逢勉爲善，世路良獨難。
誰能逐狂癡，凌競趨險艱。
何以易此樂，此樂居之安。
賀雨
作者：李處權
朝代：宋

太歳治水十二龍，春夏用事秋罔功。
半年不雨人作惡，禾苖枯槁井泉涸。
使君勤政首勸農，憂國如家願年豐。
齋居意禱天已通，四山升雲野返風。
雨脚如麻未斷絕，簷溜連宵聲不歇。
競報兼并發倉廩，千里歡呼舞童耋。
上帝猶怒勑雨師，群龍鞭後不敢遲。
帝力於民民豈知，始我公田畢及私。
槁苖復起井泉湧，更聞擊鼓歌魚夢。
廟堂行拜富民侯，歸作商家霖雨用。
賦樊氏園雙花
作者：李處權
朝代：宋

天地有至和，薰蒸效兹祥。
異哉桃李蹊，葩萼俱作雙。
紛紛承朝露，一一含春陽。
飛來兩珍禽，文采粲成章。
鳴集芳樹間，其音美如簧。
近君白玉堂，奉君黄金觴。
君家伯仲賢，人物偉相望。
衣冠作嘉話，何止跨一鄉。
永言棣華好，歌樂殊未央。
我賦角弓詩，封植詎可忘。
賦郭令南軒梅
作者：李處權
朝代：宋

世亂何堪歲月摧，高齋始見數枝梅。
想他疏影横溪過，撩我清香入坐來。
老眼相看渾幾許，幽人獨折未多開。
情鍾正屬吾曹事，湔祓風霜破百盃。
贈劉至道
作者：李處權
朝代：宋

性静乃可琴，德常乃可醫。
二事人所難，而子能兼之。
好古身則潤，活人功不貲。
未媿孫思邈，何慙鍾子期。
俗眼多重輕，世態工瑕疵。
自視無所嫌，安行復何疑。
子有賢舅氏，聞名四方馳。
勉矣歸問津，沛然有餘師。
贈寶勝主僧
作者：李處權
朝代：宋

木落山重重，溪長雨霏霏。
雲慘傷客容，風饕裂征衣。
我行已千里，恨無羽翰飛。
倒帆近古寺，煙鐘深翠微。
明軒快遠目，俛仰涵清輝。
上人惠休輩，道眼與世遺。
匡床竹火爐，翛然自忘機。
餘生尚奔迫，所遇非所依。
天地兵革滿，鄉闗音信稀。
拊膺坐長嘯，歲晚將安歸。
贈彦先
作者：李處權
朝代：宋

此地堪營屋，何山更採薇。
怪松拏石出，好鳥傍人飛。
衰相年來見，幽尋亂後稀。
郎君似冰玉，令我亦忘歸。
贈彭表臣才臣
作者：李處權
朝代：宋

我交半天下，頗接金石友。
相逢便論心，已别更迴首。
三年厄兵火，水陸東南走。
風餐近波浪，露宿薄林藪。
廬陵信名邦，昔賢猶見取。
水南遇彭子，門巷似無帚。
胸中有涇渭，如鏡不受垢。
呼兒具盃盤，物物皆可口。
新青擷嘉蔬，大白釃旨酒。
使我忘身世，不復問升斗。
茫茫四海內，二子可與久。
我昔當少年，擺落謝紛糾。
老來齟齬事，在十常八九。
尚倚筆鋒勁，恃此或不朽。
飄零欲何歸，故國生藜莠。
無乃造物意，窮途一假手。
丹楓作初寒，客袂不掩肘。
冥冥甲子雨，山遠似無有。
試問夜歸舟，網中得魚否。
贈王師古
作者：李處權
朝代：宋

安城西有慶雲鄉，山秀溪明出孟嘗。
毎見朱門推愷悌，遂令貧士有輝光。
君家太尉威名遠，世譜觀文德澤長。
蒼狗白衣何足道，古今興廢兩茫茫。
贈葉生
作者：李處權
朝代：宋

带如當風衣出水，曹吳丹青古莫比。
一時更有劉與楊，妙手斲泥端及此。
葉生心匠何瓌奇，異代同聲人所推。
頗甘蔬飯絕肉想，神物自應來護持。
花鬘珠冠寶月相，補陀寶山移海上。
淨缾楊柳翠鸚鵡，突兀驚人煥尋丈。
十六尊者初不同，儼然肖貌清而雄。
或伏猛虎制毒龍，或飛錫杖凌虚空。
偉哉功刮造化窟，凛發天風肅毛骨。
來觀堵立萬口傳，坐看聲名從此出。
贈術士
作者：李處權
朝代：宋

君平隠於卜，百錢非少多。
術妙語更簡，數精心匪他。
群書了在口，誦解如縣河。
馳聲日籍籍，問肆肩相摩。
小人惡切直，先生無詭阿。
有時隘窮巷，軒冕紛巍峩。
朋來競徼福，習吉理則那。
從而再三凟，不告反嘲訶。
少焉一閧散，簾前可張羅。
要知安分者，魯叟正波波。
贈高老
作者：李處權
朝代：宋

野寺何所有，梅花如玉盆。
客愁浩如許，我聲已載吞。
大士坐丈室，燠若陽谷温。
從來第一義，入耳簡不煩。
不謂兵火餘，見此祇樹園。
仰沐方外契，藹然風味存。
我詩如廢井，已涸寧有源。
又如既老馬，力盡不復奔。
空餘浩然氣，踵見常焞焞。
熊經非我事，詎以胎息論。
蒙莊豈達者，區區說鵬鯤。
何如柳下惠，坐令薄夫敦。
殊方對節物，凄斷遊子魂。
山晚雲欲雪，陰風樹雅翻。
不見柴桑翁，此意無語言。
赴端禮之招道中
作者：李處權
朝代：宋

高人折簡苦相催，要及春風把一盃。
花柳溪山寒食後，雲中何似雨中來。
赴端禮之招道中偶成
作者：李處權
朝代：宋

月離于畢俾滂沱，兆及豐年喜欲歌。
任有泥塗甘曵尾，更無波浪敢憑河。
老來酒量難酬酢，閒裏詩情好琢磨。
晏子方觀久而敬，人間炙手又張羅。
車水
作者：李處權
朝代：宋

挽盡溪流沮洳渾，幽人晝卧懶開門。
諸鄰鵝鴨頓亡頼，一夕魚蝦無半存。
及此焦枯方有禱，從而暴殄豈堪論。
清漪綠竹城南路，回首吾廬正斷魂。
迓辨老
作者：李處權
朝代：宋

琳宫尚記昔年遊，撲面楊花晚不收。
自倚釣魚終悟主，誰知射虎不封侯。
江湖已恨長爲客，風雨何須横作秋。
未見故人心已醉，更拚十日爲君留。
退老堂
作者：李處權
朝代：宋

我公自言老，能事如少年。
我公自言退，人材望陶甄。
公功在本朝，本朝方賴焉。
公德在斯民，斯民寧舍旃。
中年倦政機，去若浮雲旋。
名山占形勝，築堂蒼翠巔。
窪樽爲壺觴，虛籟爲管絃。
招攜足賓客，嘯傲窮雲烟。
胸中萬卷書，三峽傾詞源。
興來不停綴，摛華筆如椽。
登臨出妙語，珠璣落清圓。
不數劉白輩，一斗真百篇。
裴傅堂綠野，贊皇墅平泉。
東山謝安妓，五湖范蠡船。
四子之於公，器業微差肩。
公之於四子，趣尚并其全。
公術可活國，公力可迴天。
蒼生望公起，天子忘公艱。
佇瞻丹鳳詔，衮衣來陛前。
三入知眷殊，一夔見任專。
發揮中興業，開闢造化權。
拯焚而救溺，持危而扶顛。
雍容復密勿，造膝陳一言。
長驅卷沙漠，擣穴空腥羶。
談笑九州復，懽呼兩宫還。
四海各安堵，六軍同晏眠。
躋民入仁壽，致主登光宣。
圗像冠雲臺，勒功照燕然。
功成了不居，高謝區中緣。
拂衣赤松游，辟穀求神仙。
去去蓬萊路，雲螭不受鞭。
送二十兄還鎮江
作者：李處權
朝代：宋

此行檢校幽棲事，佳處知公故未忘。
新筍定應過母大，舊松想亦及人長。
老來對客須靈照，貧後持家藉孟光。
世亂身危何處是，二年孤負北窗凉。
送公卷赴金陵
作者：李處權
朝代：宋

惟曾家世頗堪論，文采南豐實浚源。
德必有言人望重，義形於色主威尊。
隨珠未可輕弹雀，腐鼠從教競嚇鵷。
固是相門終出相，魯公泉下有英魂。
送嘉仲兄赴永康宰
作者：李處權
朝代：宋

我兄如瓊林，皎皎塵滓外。
不從門地初，便許人物最。
裁詩陶謝流，射策晁董輩。
欬唾落人間，一一珠無纇。
群居款名理，澡雪賴箴誨。
坐我琅玕林，清風長十倍。
誰令困小官，寸進而尺退。
前年宰滎澤，與古能吏配。
兹入山水國，牛刀欽益淬。
穏借一帆風，開濤上鯨背。
獨憐藐然孤，厭逐兒童隊。
夢想在東南，浮雲寄心會。
定不俟瓜及，歸奉明光對。
猶當念奇窮，寂寞將把耒。
送密老
作者：李處權
朝代：宋

歲寒紆錫辱西臨，一笑忘言意自深。
怪石奇松那有價，片雲孤鶴本無心。
上人已了洞山偈，倦客方爲梁父吟。
枯木堂中無孔笛，侍郎今日是知音。
送岑婿歸許昌
作者：李處權
朝代：宋

恨我生不早，不拜蘇范岑。
倀倀斯文中，永歎一何深。
世家潁川上，萬卷脩竹林。
相望群玉府，清風猶至今。
合好一大事，遺訓敢弗欽。
求之且彌年，齊大肯見臨。
侍郎著清德，温厚如球琳。
吐而爲文章，中有太古音。
嗣孫固多賢，玉立俱及尋。
近坦東床腹，執禮不免簪。
留連歲將晏，離索秋正陰。
往崇丘索志，用壯爵祿心。
一盃須重持，爲子商聲吟。
當復記衰懦，病懶何可箴。
送希真入洛
作者：李處權
朝代：宋

一踏紅塵又五年，倦游翻作送行篇。
春花秋月誰無分，伊水崧雲自有緣。
我比嵇康猶更懶，子追元亮故應賢。
因歸望訊忘機老，買箇魚舟費幾錢。
送庾侄親迎延平李先生家
作者：李處權
朝代：宋

庾郎吾家千里駒，朝暮勤苦讀父書。
少年綽有老成態，月旦考訂評鄉閭。
明當别我擇賢妃，結束琴劍誰挽裾。
春空吹晴惠風暢，煙草弄色和氣舒。
野橋融洩柳絮合，石岸惨愴鳴鶢鶋。
乘龍有期弗獲餞，數椽政葺淵明廬。
旅愁冥思莫排遣，離恨掛臆難掃除。
况當春晚氣暄淑，著體欲醉甘醴如。
修程所囑蓋養攝，禮畢早辦雙飛輿。
婦翁傳道世大儒，習俗再使淳古初。
稔知賢舅繼家學，子如從之師有餘。
歸來阿叔待審訂，義路禮門從廣居。
送張巨山
作者：李處權
朝代：宋

士爲知已用，亦爲知已死。
嘉哉孔文舉，特達惟薦禰。
寥寥千載後，此事今已矣。
俯仰常有懷，邂逅過願始。
襄陽紫微公，操行見所履。
字如入草蛇，詩繼餘霞綺。
家聲鳳凰池，盍在金門裏。
三年民父母，政事粲可紀。
倦游丐閒歸，解紱如脱屣。
東山寧久卧，行爲蒼生起。
要觀補衮功，左右聖天子。
小人不更事，豈解令公喜。
平生萬卷書，不直一杯水。
頽然衰病餘，所存今復幾。
與世竟悠悠，逢人但唯唯。
從公文字飲，德言方在耳。
胡爲舍我去，衣袖不可禠。
離合亦偶然，世事皆如此。
聲出已復呑，相顧淚如洗。
送徐漕
作者：李處權
朝代：宋

都門雪罷看楊柳，濯濯風流已不群。
千里澄清方有道，十年出處不忘君。
新詩舊自開錦段，醉面向人生纈紋。
我欲從公借餘地，與傳名姓上青雲。
送景荀
作者：李處權
朝代：宋

丈人能事見斯文，世業家風盡屬君。
自許旦評方藉藉，豈同時輩漫紛紛。
清於須水真堪挹，秀自郎峰故不群。
五馬雙旌何足道，便看平步到青雲。
送李全甫
作者：李處權
朝代：宋

已斵長篇餞女生，君猶從我覔詩行。
窮途白眼何須怪，亂世蒼顔不足驚。
南國旌旗猶滅沒，中原豺虎正縱横。
蘇湖亦産人頭豆，爲問扁舟底遠征。
送李巨源
作者：李處權
朝代：宋

我世君家居里同，異時德鄰飽過從。
論文高摘屈宋艶，結交遠躡管鮑蹤。
嗟我不識丈人行，喜君雅有前輩風。
靖康三月虎狼去，長安城中一再逢。
笑談未了已吹斷，五年千里一轉蓬。
只知兵戈事奔竄，豈料樽酒陪從容。
清溪照人山入座，鸎聲已老春事空。
人生一世太草草，客舍百事尤怱怱。
和文已遠典型在，芝蘭玊樹庭砌中。
况君屢持使者節，至今能聲滿河東。
丞相方須幕中畫，國士之顧必所蒙。
開元貞觀望公等，天子不在咸陽宮。
送杲兄
作者：李處權
朝代：宋

衲子誰爲蓋代豪，生憎污俗紫方袍。
何須鑑水能知止，未必歸雲可擬高。
虎穴等閒休探手，龍泉取次莫吹毛。
君知五祖堂中老，妙處何曾掛一毫。
送森侄赴官
作者：李處權
朝代：宋

郴江带郴山，逶迤入平楚。
偉觀甲瀟湘，信美非吾土。
阿咸方試吏，家風在儀矩。
此時奉親輿，行李慎袢暑。
别離同姓重，況我老爾許。
勉力事勾稽，遠臣觀所主。
送楊充老
作者：李處權
朝代：宋

蚤接君家伯仲賢，笑談吹斷各風烟。
人生俱是夢中事，歸計卻須沙上田。
悔有論心三尺喙，恨無糊口一囊錢。
他時局罷樵柯爛，小道誰知亦有仙。
送榮茂世
作者：李處權
朝代：宋

戎馬絕黄流，飛塵暗京畿。
竟成王室禍，痛定不忍思。
衣冠半陷沒，逃難皆散之。
有如水衡君，將命弗顧危。
躍馬赤手出，扼隘河之湄。
中途被衝突，星夜西南馳。
回頭望城闕，敻隔母與妻。
半年無家書，欲言涕先揮。
微身亦曷愛，所憂國步隳。
倉黄偶不死，定省陳苦辭。
汴水六七月，横泛被兩隄。
河渠忽中乾，漕輓功莫施。
不劾輒加罪，散秩總厥司。
相次下維揚，庀職從六飛。
衆人之所畏，遠害夫何疑。
春來儀真火，鼠輩輕王師。
偉哉馬氏妹，貞節不可欺。
終焉兵在頸，視死端如歸。
何慙古烈婦，事與日月埀。
君性根孝友，而不求人知。
方其聞孽初，對客神若痴。
茹悲不敢哭，上念親老悲。
豈惟識者悼，行路猶歔欷。
兹疇魏樓功，叙君官甚卑。
幾年始見錄，孰爲公是非。
君懷有直氣，不爲寵辱移。
朝來又駭聞，白簡停官資。
索馬亟往唁，我心有不怡。
君乃笑迎我，喜色見睫眉。
曰此造物意，巧以從其私。
舟楫密已辦，生具亦甚微。
税駕不可必，苟全其庶幾。
我貧君不厭，交契管鮑期。
去意尚勇决，升斗不足縻。
春風鼓河水，立岸看解維。
四郊鼙鼓聲，問君此何時。
送石與德孺
作者：李處權
朝代：宋

坡老仇池安在哉，佛家鷲嶺解飛來。
但令氣象侔衡霍，可要孤高切斗魁。
渦處正堪承雨露，浪中莫使長莓苔。
明窗淨几無塵入，想對詩翁墨沼開。
送禪客入高峰
作者：李處權
朝代：宋

茫茫人間世，佛法最長久。
山林坐九年，面壁不掛口。
須是丈夫兒，懸崖能撒手。
爲語學道人，何須天下走。
夜寒雲去盡，横參掛南斗。
我已辦青鞋，要聞獅子吼。
送程思永
作者：李處權
朝代：宋

恭惟文簡公，雅意在人物。
一時推鑒裁，似秉袁許術。
莘莘材館盛，多自東床出。
昌黎宰相器，氣宇吞溟渤。
門闌最前席，褒借難具述。
愛賢前輩事，此道今誰恤。
我生獨何後，歎不及湔祓。
聲馳翰墨場，興盡雲霞窟。
古來豪傑士，可殺不可屈。
塗窮暫時爾，被褐未宜忽。
之子乃名裔，秀爽開風骨。
尚勉激頽波，典刑庶不沒。
送粹伯弟親迎兼簡宣卿龍圖
作者：李處權
朝代：宋

悲秋宋玉已銷魂，忍聼陽闗共十分。
黄葉蕭蕭下寒日，碧山逐逐過晴雲。
面如濯玉想無對，氣已食牛知不群。
問訊冰清懷大雅，世家王謝屬斯文。
送翁子秀歸泉
作者：李處權
朝代：宋

昔從大小阮，日爲林下游。
酒熟無孤斟，詩好不易酬。
形影一參商，書問缺置郵。
渇聞盛德事，仰止東家丘。
大阮今養高，譽望老更收。
小阮遂長往，歲月已載周。
人生一世間，所重惟交遊。
而我憂患餘，身事良悠悠。
阿戎遠來過，整整儀矩修。
話言極敦篤，道舊何綢繆。
蕭寺夜寒深，風雨鳴颼颼。
秉燭如夢寐，惝恍一夕留。
明發又告别，行色不堪憂。
贈言加餐飯，心折涕泗流。
送范彦覃
作者：李處權
朝代：宋

春風惱百物，物物不禁渠。
水爲盎盎綠，柳亦毿毿舒。
芳菲遽如許，流光亦須臾。
誰令更别離，此恨當何如。
外門有人物，照映冰玉壺。
茹古髯似戟，說兵膽過軀。
中外已踐更，能事乃緒餘。
主饋孟光賢，郎君千里駒。
人生得此樂，底事猶區區。
兹行謁賢相，袖有時政書。
世家治劇手，陶冶寧舍諸。
我老不適用，饑寒出無驢。
論親無黨近，分義何敢疏。
吾兒似我拙，久已分龍猪。
一聞詞賦功，决科良起予。
山林與鐘鼎，願言今則殊。
歲寒苟在兹，勿忘雙鯉魚。
送范才元
作者：李處權
朝代：宋

古云七尺軀，不及一尺面。
紛紛閲人久，過眼今乃見。
吾弟外門傑，籍甚東周彦。
瀾翻倒三峽，浩博横萬卷。
不減王夷甫，似是曹子建。
抱負三十年，始遇相君薦。
聲名徹當宁，賜對金鑾殿。
乃不留石渠，頗動薦紳歎。
大藩須按察，此事君亦漫。
遙知閉齋閣，幽討在几案。
歲月局上消，山水琴中玩。
官池本不渾，慎勿驚魚亂。
明年麥秋殘，荔子承清宴。
即席洒椽筆，可酢風味獻。
歸來佐中與，密勿膺帝眷。
不忍話艱難，江淮尚酣戰。
乃翁月旦評，飽學富文翰。
當年蒙賞音，好我置華饌。
侑觴出歌舞，色温微笑粲。
回頭隔生死，拊事臉必泫。
而今百無堪，老大足憂患。
讀書秪自誤，株愚不知變。
平生一丘壑，競此豈其慢。
正可卷而懷，安於素貧賤。
故鄉無巢歸，客子鬬身健。
功名要晚就，婚嫁須早辦。
浮萍偶相值，悵此臨岐餞。
更待南雁回，書來警衰愞。
送蔡伸道
作者：李處權
朝代：宋

當年傾蓋便情親，老去那知更賤貧。
松竹故園秋未老，溪山南國雨能新。
可憐作客身如夢，尚喜傳家筆有神。
咫尺重陽歸務速，吹花落帽要吾人。
送表之
作者：李處權
朝代：宋

平生佳處在離騷，怪我年來得此豪。
不信胸中横太華，試從筆下看驚濤。
門連止水心無競，地接名山眼更高。
要是一時廊廟噐，莫将劉向比王褒。
送谹父
作者：李處權
朝代：宋

一見瓊林病眼開，東南秀爽力能廽。
須知載腹五千卷，受我澆膓三百盃。
可但世官從鳯沼，要看人物上雲臺。
歌呼枉費談天口，宜及中興國論陪。
遊峴山觀顔魯公漥樽呈谹父
作者：李處權
朝代：宋

人物如公亦偉哉，漥樽寂寞峴山隈。
似聞著履凌風出，不見拿舟弄月迴。
往事只應君可紀，幽期孰謂我能開。
留詩更約荷花語，莫惜障泥走馬來。
遊石橋
作者：李處權
朝代：宋

御風縹緲雲霞衣，驂龍翳鳯相追隨。
三秀爲糧桂爲醑，玉笛送酒雙童吹。
樵歌已換人間世，未了巖前一局棋。
桃源歸路咫尺迷，醉眼疑在扶桑西。
仙人授我長生訣，俄而夢覺鳴天鷄。
遊羅漢院因會張良輔大夫遂留於壁
作者：李處權
朝代：宋

寺古天寒杖屨清，閒身合得此閒行。
破煙獨鳥驚人去，積雪群峰照眼明。
坐久泉聲醒客耳，談餘茗味發詩情。
張公語壮髯如戟，蚤晚掀濤看斬鯨。
遊羅漢院途中口占
作者：李處權
朝代：宋

休論至後日相催，乘興籃輿到嶺隈。
風竹盡揺花玉玦，雲山渾作爛銀堆。
須知此日逢僧話，不減當年訪戴廽。
更喜彭君真我輩，溪流渡馬肯相陪。
過德孺池上二首·其一
作者：李處權
朝代：宋

樹色溪光五月寒，幅巾藜杖接清懽。
吞聲鳥自屏中過，倒影山從鏡裏看。
佳處唯堪著胸次，平生久已付毫端。
向來未築沙堤路，豈信東山有謝安。
過德孺池上二首·其二
作者：李處權
朝代：宋

誰堪秋熱與春寒，北客南州有底懽。
酒熟但招吾輩飲，詩成莫與俗人看。
眼明白鳥清溪上，心折黄鸝碧樹端。
口誦離騷手遮日，夢魂不敢到長安。
道中口占呈翁養源
作者：李處權
朝代：宋

山行密雨來紛紛，過午人家猶掩門。
水寒鷗鳥亦亡頼，煙濕梅花如欲言。
頓忘客子懷抱惡，可喜丈人顔色温。
而今何計百年事，乞與清詩當綠樽。
道中題梅
作者：李處權
朝代：宋

山家梅樹出疏籬，好客慇懃折一枝。
直是老來風味薄，而今相遇可無詩。
道夫惠詩爲和五首·其一
作者：李處權
朝代：宋

飯已抄雲子，盃仍致麴生。
青梅方弄色，黄鳥已無聲。
世態窮尤見，吾心老更明。
從來文字飲，意不在傾城。
道夫惠詩爲和五首·其三
作者：李處權
朝代：宋

山雲談次改，溪水坐來生。
白鳥饑逾靜，蒼蠅飽不聲。
令君真子産，墨客陋彌明。
回首人間世，塵埃望赤城。
道夫惠詩爲和五首·其二
作者：李處權
朝代：宋

獨醒非我事，多難亦吾生。
將相知無種，文章怕有聲。
且當乘款段，無復謁承明。
使我忘羈旅，絃歌近武城。
道夫惠詩爲和五首·其五
作者：李處權
朝代：宋

水陸勞千里，詩書誤半生。
山開南國翠，鳥已故園聲。
會是豺狼靜，方瞻日月明。
牽羊今古恨，洒血望占城。
道夫惠詩爲和五首·其四
作者：李處權
朝代：宋

不恨青春去，唯愁白髪生。
日長宜燕乳，水滿自蛙聲。
念我心方逝，逢君眼漸明。
剛腸三尺劍，光彩動豐城。
酬辯老見遺懷舊之什
作者：李處權
朝代：宋

老去何堪行路難，冰霜幾晚見蒼官。
鱸魚南國無張翰，妓女東山有謝安。
秉燭夜闌真是夢，傳盃秋際若爲歡。
吾徒恰似豐城劍，光氣須從斗下看。
醉後贈道夫
作者：李處權
朝代：宋

冰柱雪車元有聲，五言早已號長城。
仙源迷路及春淺，盗騎解圍空月明。
君豈似龜将曳尾，我端如雁不能鳴。
何人肯作千金貸，賣藥江湖隠姓名。
釣臺
作者：李處權
朝代：宋

先生志丘壑，溪山助幽興。
持竿聊爾爾，至樂在游泳。
故人已龍飛，旌車遠來聘。
掉頭藐不顧，長揖辭萬乘。
人生各有願，可不安吾分。
是在易之乾，曰遯世無悶。
至今堂前竹，蒼翠有餘潤。
我行出祠下，敬謁仰勝韵。
愧負營口腹，馳驅違本性。
言歸不敢遲，賣劍買魚艇。
長橋
作者：李處權
朝代：宋

徙倚長橋上，時難得此遊。
水光迎目動，帆影上天浮。
不見鴟夷子，須煩顧虎頭。
今年閏八月，好好醉中秋。
闖山亭
作者：李處權
朝代：宋

亭皋樹林五月寒，坐損秀爽披孱顔。
使君清雅頗好事，妙墨風流名闖山。
雲歸雨罷作佳色，山在杳靄空濛間。
煙中合還展屏障，鳥外紆餘堆髻鬟。
疏簾捲盡一搔首，决眥盪胸如可攀。
江頭好山不知數，供給騷人猶等閒。
阻雨
作者：李處權
朝代：宋

小雨妨幽事，徜徉所得多。
前期操野艇，亭午出煙蘿。
選勝纔如許，偷閒肯重過。
自憐詩酒涸，無句敵陰何。
陪張巨山謁清獻公祠
作者：李處權
朝代：宋

惟昔清獻公，二年蜀中歸。
歸載無長物，一琴而一龜。
龜屬煙霞想，琴寓山水思。
婆娑二物間，德容儼怡怡。
元龍豈時輩，康樂匪俗期。
書齋質不陋，覆之以茒茨。
手植參天松，亭亭歲寒姿。
公去幾霜露，高風猶在茲。
可使貪夫廉，至今仰伯夷。
使君挺孤潔，後身盖亡疑。
治體簡而肅，民俗醇不疵。
竭虔拜公像，雅有賓僚隨。
置酒延公孫，誠意公所知。
表表孝弟里，人物固未衰。
德厚者流光，此言良不欺。
春陰澹物華，藹藹原隰滋。
遠山出雲氣，近水餘風漪。
時禽屋上語，野蝶筵中飛。
此堂歷千載，盛事傳一時。
凛如公在傍，冠弁不敢欹。
庶幾飽公德，滿酌其可辭。
聊以永今朝，畫景方舒遲。
陪德久出郊
作者：李處權
朝代：宋

北客南征歲欲陰，經行始滿愛山心。
霜溪見石如清洛，煙樹参雲似故林。
昨日喜傳黄屋信，餘生怕聼白頭吟。
公歸問訊庵中老，隻履西來意淺深。
陪德孺遊徐氏園池
作者：李處權
朝代：宋

十載吾廬信不通，偶來仁里一尊同。
心驚人物如江左，眼淨林塘似洛中。
著日晶明松下雪，弄波蕭瑟竹間風。
澆花釀酒勤料理，作記東園有醉翁。
陪德孺遊徐氏園池
作者：李處權
朝代：宋

禽魚花竹靜相参，溪雪融春青出藍。
月下醉歸休秉燭，要將清夢過江南。
陪曾宏父登冷泉亭望飛來峰
作者：李處權
朝代：宋

何年此峰獨飛來，群山讓秀中崔嵬。
神刓天畫不可狀，仰視孤高摩斗魁。
藴靈産此萬珍木，隆霜幾度森不摧。
異僧一見乃能識，擊洞果有猿聲哀。
靈隠之南天竺北，築亭結屋初誰媒。
直疑朱夏落冰雪，亦恐白晝藏風雷。
檻泉清可數毛髪，白石齒齒如瓊瑰。
參差透影微日下，淅瀝生籟長颸迴。
恍然若欲學蟬脱，洗眼綠净無纖埃。
已將纓塵付流水，更以屐齒留蒼苔。
南豐家世有人物，幅巾藜杖同裴徊。
劇談抵掌共相對，惜無玉酒傾金罍。
陪林茂南遊上清宫分韵得落字
作者：李處權
朝代：宋

百年夢一覺，無事且行樂。
何必尋方外，而求不死藥。
我里足嘉處，勝踐兩芒屩。
有來問名利，掉頭告莫莫。
夫君永嘉彦，載酒情不薄。
凌晨馬首北，共赴雲霞約。
珠宇敞天中，非煙動寥廓。
黄庭拜吾祖，素髪炯然灼。
堂前繫牛木，柯葉宛如昨。
少陵詩之史，餘光賁伊洛。
雖煩鬼神護，九原不可作。
我輒吟其傍，窘澀愧穿鑿。
是時天已霜，山川向搖落。
南登駐蹕亭，北上朝元閣。
俯仰盡形勝，觴詠得盤礴。
惜無羽客琴，一洗塵土惡。
陪約之宿東禪
作者：李處權
朝代：宋

倦遊得兹行，頗愜丘壑性。
俗慮與秋澄，禪心隨夜静。
燈前見脩竹，月下聞清磬。
未作故山歸，空吟長卿詠。
陪諸友赴城南妙智上人晚集
作者：李處權
朝代：宋

晚烟林際泊，夕陽波上明。
天寒少佳色，樹老無柔聲。
支郎頗好事，我輩適同行。
劇論不知醉，感時空復情。
陪諸友野步·其一
作者：李處權
朝代：宋

北客身將老，東風又歳華。
山晴添氣象，水暖莫津涯。
貧覺他鄉苦，慵嫌去路斜。
昇平吾會見，時事不須嗟。
陪諸友野步·其二
作者：李處權
朝代：宋

淹留傷老眼，放曠適閒心。
石淺出佳色，鳥幽傳好音。
課詩空自切，饋酒莫辭深。
更說溪西寺，明朝款款尋。
陪陳叔易汪彦章登浮翠亭
作者：李處權
朝代：宋

群峰如高馬，飛雲若爲馭。
蒼翠來無際，擺脫欲仙去。
我時登兹亭，物色生四顧。
同行有君子，粲笑隨杖屨。
樵蘇自生理，孤煙横匹素。
歸鳥楓樹林，天高西日暮。
不見髯將軍，長橋斬蛟處。
安得起斯人，扶危正天步。
平生江湖想，齒髮凋行路。
倘有百斛舟，載酒經煙霧。
雙松堂
作者：李處權
朝代：宋

對植是何年，巖巖挺寥廓。
風雷已屢起，霜雪終不著。
先生立其中，偃蹇相參錯。
高標與秀氣，鼎足冠伊洛。
想此堂成初，來賀紛燕雀。
醉哦淵明句，衆鳥欣有託。
偉哉拔俗姿，聞見窮浩博。
鐘鼎列珍玩，圗史諧至樂。
小人辱忘年，高義見嘯諾。
詎敢窺藩籬，庶遂飫糟粕。
南池俯空曠，倒影如衡霍。
乘月抱琴過，坐石幽弄作。
雙溪堂晚集
作者：李處權
朝代：宋

北風呼雲生夕陰，小松稚竹俱蕭森。
雙溪主人不孤斟，好文尚類肯見尋。
坐中少監樂登臨，清談亹亹知古今。
有句不吐藏之深，而令下士寒螿吟。
雨後凝秀閣口占呈子方
作者：李處權
朝代：宋

春雲向晚留，夜雨凌曉濯。
花明嬌欲語，柳綠浄可握。
化工了無盡，芳意殊未覺。
燒筍薦清尊，此味初不惡。
君知忘憂物，便是卻老藥。
百年終一炊，無事且行樂。
雨後凝秀閣口占呈子方
作者：李處權
朝代：宋

鑿石爲渠水有聲，四垣惟欠竹青青。
壁含霽月光千丈，黛拂雲峰畫一屏。
香異定應來絕島，茶甘初不藉中泠。
主人莫惜千金費，更作飛樓擬摘星。
雨望
作者：李處權
朝代：宋

寒望暮雨來，隠見田中路。
紛紛黄雀起，冉冉行人度。
長林相蔽虧，連岡莽迴互。
莫作異鄉悲，百年均暫寓。
雨止奉送制置侍郎王公
作者：李處權
朝代：宋

已晴雲氣卻濛濛，坐見前山沒半峰。
報道名卿謁丞相，不須行雨借蛟龍。
雨止送王侍郎
作者：李處權
朝代：宋

南州春老雨如絲，刺眼青秧水滿陂。
樹濕黄鶯看更好，溪渾白鷺立多時。
寸心折盡人千里，霜鬢凋殘酒一巵。
我恐前身是匡鼎，幸公不厭解頤詩。
雪中赴德孺燕集
作者：李處權
朝代：宋

北風夜號呼，逗曉雲已罩。
臘雪及春來，佳瑞故難料。
舞空復低徊，投隙乍顛倒。
山川若爲容，松竹不改操。
斷隴失坡陀，連峰增峻峭。
瓊堆與玉立，南北浄相照。
獨鶴無處尋，田中發清叫。
疏梅有時見，水際含微笑。
晏裘昔所慕，王氅可同調。
江練好催詩，公乎今謝朓。
雪中過伊南
作者：李處權
朝代：宋

低陰漠漠水漫漫，楊柳如絲不忍看。
見說山前風更惡，杏花無處避春寒。
雪後赴徐氏招呈德孺
作者：李處權
朝代：宋

梅林樓閣上嵯峨，淺渌浮澌亦自波。
荘叟夢中非一蝶，右軍書次失群鵝。
句從永柱思能苦，人在玉壺寒更多。
宴寢凝香歸入夜，流蘇帳小奈公何。
雪後赴徐氏燕集
作者：李處權
朝代：宋

已雪猶陰更逆風，斜川略彴斷行踪。
瑶臺貝闕三千丈，玉樹瓊林一萬重。
學子經時無載酒，鄰僧過午未鳴鐘。
華筵此地成賓主，孔翠屏深琥珀濃。
面山堂
作者：李處權
朝代：宋

青山不遠人，人自與山遠。
好事或致之，來赴不待挽。
夫君有丘壑，於此興不淺。
昔爲谷口鄭，今是竹林阮。
雌黄不掛口，青白常在眼。
官居真吏隠，衙鼓自早晚。
常令遠趍走，俗冗盡除剗。
朝夕面蒼翠，無事日把醆。
填門氣象豪，入户雲煙滿。
詩成足風味，醉墨自舒卷。
我獲一日雅，甚愛王戎簡。
儻無絕交書，定過嵇中散。
題九江徐使君眄柯亭
作者：李處權
朝代：宋

庭植何夭矯，蒼皮餘雨溜。
本非尋常材，歲月方成就。
偉此蕭散姿，眄睞揖孤秀。
慕陶築斯亭，千載可同臭。
引杖步嘉蔭，攜書席永晝。
舒嘯一徜徉，清風滿懷袖。
更想五老峰，傑卓立癯瘦。
何因借羽翮，接踵賓裾後。
題南浦樓
作者：李處權
朝代：宋

此生何處是真歸，俯仰人間念念非。
雨後溪山無限好，煙中鷗鷺自由飛。
隻輪雙槳成何事，白酒黄鷄可息機。
北客上來千萬恨，故鄉回首夕陽微。
題吕季升谷隠堂兼寄居仁
作者：李處權
朝代：宋

莘野隠於耕，傅巖隱於築。
叔夜隠於鍛，君平隱於卜。
四子隠不同，抗志俱超俗。
夫君無所事，掃迹隠於谷。
優游以卒歲，燕居常慎獨。
方寸湛若水，顔状温比玉。
白璧無瑕玷，幽蘭自芬馥。
插架萬籖書，擁簷千挺竹。
時乘昃月過，自伴微雲宿。
蕭然伏臘餘，尚不愧此屋。
豈曰不願仕，可以速則速。
富貴草頭露，榮華風中燭。
止止理固明，知止乃不辱。
小人無藉在，放浪謝羈束。
衰年廹饑凍，強顔隱於祿。
晚食且徐行，分量初易足。
婆娑一丘壑，雅趣在松菊。
平生喜文字，終恨窘邉幅。
顧聞多種秫，迎寒釀已熟。
更約阮仲容，清談夜更僕。
題周氏棣華堂
作者：李處權
朝代：宋

管蔡既失道，周公遂相殘。
召公乃賦詩，棠棣良可觀。
聖賢尚如此，末世詎得安。
斗粟與尺布，至今興永歎。
汝南賢伯仲，鄉評藹芝蘭。
冰清而玉潔，友于甚相懽。
鴻雁識先後，鶺鴒知急難。
同衣且共爨，怡怡生理寛。
壎箎翕和樂，學海闚波瀾。
好爵豈終靳，未用詠考槃。
他年表門閭，紫荆出簷端。
題嚴公祠
作者：李處權
朝代：宋

掛席上桐廬，溪山似畫圖。
斯人不復見，吾道一何孤。
誰入非熊夢，真成失馬徒。
清風端未冺，猶可激貪夫。
題月山寺壁三首·其一
作者：李處權
朝代：宋

故國三千里，行藏豈問天。
雪峰明的的，水溜響涓涓。
指凍無完甲，琴寒有折絃。
老僧如木石，性靜不須禪。
題月山寺壁三首·其三
作者：李處權
朝代：宋

不遇彭夫子，何因到此間。
無窮霜後木，不斷雨中山。
秖恐高僧占，多慙倦鳥還。
孤雲在寥廓，容望不容攀。
題月山寺壁三首·其二
作者：李處權
朝代：宋

罷雪仍廻雨，僧房物物宜。
谿明霜落後，山淨月來時。
泯默窮愁志，艱難食菜時。
弟兄千里隔，書斷鬢成絲。
題東坡枯木
作者：李處權
朝代：宋

先生萬卷讀，命世文之豪。
矯矯鸞鳳姿，仰止人物高。
坐石翳白拂，古繭磨衲袍。
玉堂揮翰手，不數乘與褒。
前身老畫師，寓興時抽毫。
要在胸中奇，醉筆隨秉操。
柘原沙錯錯，獨樹風騷騷。
天荒鳥不入，路絕人告勞。
一旦辭世紛，御風歸泬寥。
遙知紫玉府，冠佩方遊遨。
不然跨汗漫，騎鯨弄雲濤。
夜中夢見之，酌公以蒲萄。
覺來空把卷，我心增鬰陶。
題次真東軒
作者：李處權
朝代：宋

亂來身世任浮沉，宴豆南州幾盍簮。
十頃菰蒲秋向晚，一池烟雨夜來深。
詩成頗復蒙嘉賞，酒熟時須共滿斟。
喚取陸郎攜綠綺，小凉同聼越江吟。
題湘園
作者：李處權
朝代：宋

當年此地勤花竹，景物方成姓又移。
儘愛芙蓉照秋水，倚風懷往亦多時。
題無疵庵
作者：李處權
朝代：宋

身無累則佚，心無營故樂。
舍外而取內，此味初不薄。
使君蚤聞道，觀妙契獨覺。
不即仍不離，無止亦無作。
庵如大圓鏡，萬象含虛廓。
簷空看雲歸，窗静聞雨落。
惟良二千石，分憂得此託。
藴真愜所寓，俯仰成今昨。
題瑞松亭
作者：李處權
朝代：宋

德積固有源，吉卜可無地。
要知青囊術，詎盡黄壤計。
翁族鼎七閩，籍甚月旦議。
五車聞善訓，三遷見深意。
父子兄弟間，接武廣寒桂。
世方慕朱紫，此道非我貴。
而今二阮賢，風雅果未墜。
婆娑竹林下，頗用文章戲。
諸郎赤鳳麟，唾手可高位。
惟松歲寒質，似抱君子器。
偉此無情物，胡然效斯瑞。
天人理則懸，聲聞在交際。
我行幾千里，歲晚飄零至。
升亭整素冠，敬仰動長喟。
塜木助芊芊，前山益佳氣。
題畫卷
作者：李處權
朝代：宋

平生丘壑幾欲顛，誰使老來逢鄭虔。
蒼須對我三千尺，黑頭聼渠十八年。
已有霜雪入晏座，寧無風雷浮屋椽。
箇中得句不敢吐，可人何許心悠然。
題祖道籃輿亭
作者：李處權
朝代：宋

淵明佳致在籃輿，子以名亭德不孤。
異代頗能同臭味，休年猶得見規模。
掛簷明月聊堪問，入坐清風不待呼。
我欲典衣供一斗，興來能賦百篇無。
題蘭陵税官清輝亭
作者：李處權
朝代：宋

不謂人間世，官居有此清。
山横猶倒影，鳥過忽遺聲。
倦客方躭句，高人不治名。
夜寒雲去盡，對面月華生。
題錢德載雙清堂
作者：李處權
朝代：宋

誰識堂堂忠懿孫，至今人物典刑存。
頗同陶令辭蓮社，但學龎公隠鹿門。
醉枕泉香分石脈，吟窗樹老出雲根。
喜携自有東山妓，好事寧無北海樽。
服食方依煉丹井，躋攀莫近洗頭盆。
秋風百本籬邊菊，夜月三號澗下猿。
未怪頻穿康樂屐，可須多羡辟疆園。
題詩我愧詞源涸，作記渠能學海翻。
亂後煙霞真得計，靜中丘壑要重論。
十年殺氣纒伊洛，回首吾廬正斷魂。
題隠居
作者：李處權
朝代：宋

淡泊幽人趣，蕭條隠者居。
疏簾隔花竹，凈几展圖書。
自向交游密，何拘禮法疏。
爲言陶靖節，吾亦愛吾廬。
食石鱗
作者：李處權
朝代：宋

異時柳柳州，謫居食蝦蟇。
人情尚隨俗，此道誰疵瑕。
窮工見文字，制作排淫哇。
作詩報昌黎，想當劇雄誇。
集中此篇亡，恨不窮天葩。
人生一飽止，何事須魚蝦。
我鄉實西北，柯山偶藏家。
土人重石鱗，充饌蔑有加。
商論及品次，衆口時紛拏。
朝來有分甘，珍味到齒牙。
籠粒坐剥雪，壺漿薦流霞。
此物亦易致，我饑其有涯。
兒童還可笑，遠岸去攜叉。
食鱠
作者：李處權
朝代：宋

設網機關密，磨刀意氣麄。
令人思洛鯉，媿客問江鱸。
豆麴偏相與，橙虀未可無。
相從頻莫厭，乘興不煩呼。
深靜堂
作者：李處端
朝代：宋

渡水穿雲特地來，虛堂深靜絕塵埃。
泉流舍下蒲萄色，山作人間翡翠堆。
解籜娟娟新竹長，弄香細細雜花開。
重惟勝餞難爲詠，况我初無錦繡才。
仙魚驛
作者：李處訥
朝代：宋

少年常誦少陵詩，寤寐城南天下稀。
錦屏山色行看遠，閬苑風光願與違。
回首玉臺山下路，黄粱初熟夢成非。
和汝南秀才游净土见寄
作者：李虚己
朝代：宋

长松系马驻吟鞭，水殿沈檀一树烟。苔破闲阶幽鸟立，草芳深院老僧眠。桃花欲放条风后，茶蕊新供谷雨前。衰会赏诗多狎客，我无岐路近神仙。
和汝南秀才游浄土见寄
作者：李虚己
朝代：宋

长松繫马驻吟鞭，水殿沈檀一树烟。
苔破闲阶幽鸟立，草芳深院老僧眠。
桃花欲放条风后，茶蘂新供谷雨前。
衰会赏诗多狎客，我无岐路近神仙。
寄化城寺
作者：李虚己
朝代：宋

化城金地出人羣，瀑布峰前一径分。
宝塔香灯诸洞见，石楼钟磬半天闻。
子明丹竈封秋藓，李白书堂鏁暮云。
欲去未能还结念，展图时诵北山文。
寄化城寺
作者：李虚己
朝代：宋

化城金地出人群，瀑布峰前一径分。宝塔香灯诸洞见，石楼钟磬半天闻。子明丹灶封秋藓，李白书堂锁暮云。欲去未能还结念，展图时诵北山文。
寄化城寺
作者：李虚己
朝代：宋

化城金地出入群，瀑布峰前一径分。
宝塔香灯诸洞见，石楼钟磬半天闻。
子明丹灶封秋藓，李白书堂鏁暮云。
欲去未能还结念，展图时诵北山文。
建茶呈使君学士
作者：李虚己
朝代：宋

石乳标奇品，琼英碾细文。
试将梁苍雪，煎勋建溪云。
清味通宵在，馀香隔坐闻。
遥思摘山月，龙焙未春分。
建茶呈使君学士
作者：李虚己
朝代：宋

石乳标奇品，琼英碾细文。试将梁苑雪，煎动建溪云。清味通宵在，馀香隔坐闻。遥思摘山月，龙焙未春分。
建茶呈使君学士
作者：李虚己
朝代：宋

石乳标奇品，琼英碾细文。
试将梁苑雪，煎勋建溪云。
清味通宵在，余香隔坐闻。
遥思摘山月，龙焙未春分。
次韵和内翰杨大年见寄
作者：李虚己
朝代：宋

鳌冠三峰碧海宽，云谣初下霭之兰。
采珠宫里骊龙睡，织锦机中彩凤盘。
药砌苍苔钱作点，粉墙脩竹玉为竿。
闲从庄婕亲凫舄，曾得安期九转丹。
次韵和内翰杨大年见寄
作者：李虚己
朝代：宋

鳌冠三峰碧海宽，云谣初下霭芝兰。
采珠宫裏骊龙睡，织锦机中彩凤盘。
药砌苍苔钱作点，粉墙修竹玉为竿。
闲从庄蜨亲鳬舄，曾得安期九转丹。
次韵和内翰杨大年见寄
作者：李虚己
朝代：宋

鳌冠三峰碧海宽，云谣初下霭芝兰。采珠宫里骊龙睡，织锦机中彩凤盘。药砌苍苔钱作点，粉墙脩竹玉为竿。闲从庄蝶亲凫舄，曾得安期九转丹。
送何水部蒙出牧宜阳
作者：李虚己
朝代：宋
体裁：七言律诗

宜川三月水东流，秀出江南二十州。红旆使君今日去，白衣举子昔年游。海潮赋就藏书府，竞渡诗成在郡楼。国史待修循吏传，政声早晚达凝旒。
题义门胡氏华林书院·其一
作者：李虚己
朝代：宋

聚族逢修偃，垂绅偶会昌。里闾师重厚，门阀诫轻扬。木垄堆云秀，书帷积雪光。清名传异域，丽句出中堂。玉蕴山还润，兰生谷更香。友朋敦布素，童稚味膏粱。铸剑归农器，休牛见服箱。斋心常拱极，端简立秋霜。
题义门胡氏华林书院·其一
作者：李虚己
朝代：宋

聚族逢修偃，垂绅偶会昌。
里闾师重厚，门阀诫轻扬。
木壠堆云秀，书帷积雪光。
清名传异域，丽句出中堂。
玉藴山还润，兰生谷更香。
友朋敦布素，童稚味膏粱。
铸剑归农器，休牛见服箱。
斋心常拱极，端简立秋霜。
题义门胡氏华林书院·其三
作者：李虚己
朝代：宋
体裁：七言律诗

部符南粤转轺车，三宝新题表义闾。药石好携灵运句，素筠留得蔡邕书。平原架上衣无主，过客堂中食无鱼。见说下帷多俊士，共瞻司马慕相如。
题义门胡氏华林书院·其二
作者：李虚己
朝代：宋

绿池寒竹绕书斋，鼓箧横经任往回。积善原从千里应，表门恩自九天来。文章卷里蟾枝秀，礼义乡中棣萼开。记得浮云深处景，岩深应长栋梁材。部符南粤转轺车，三宝新题表义闾。药石好携灵运句，素筠留得蔡邕书。平原架上衣无主，过客堂中食无鱼。见说下帷多俊士，共瞻司马慕相如。
题义门胡氏华林书院·其二
作者：李虚己
朝代：宋

绿池寒竹绕书斋，鼓箧横经任往迴。
积善原从千里应，表门恩自九天来。
文章卷裏蟾枝秀，礼义乡中棣萼开。
记得浮云深处景，岩深应长栋梁材。
题义门胡氏华林书院三首
作者：李虚己
朝代：宋

绿池寒竹绕书斋，鼓箧横经任往回。积善原从千里应，表门恩自九天来。文章卷里蟾枝秀，礼义乡中棣萼开。记得浮云深处景，岩深应长栋梁材。
题义门胡氏华林书院三首
作者：李虚己
朝代：宋

聚族逢修偃，垂绅偶会昌。
里闾师重厚，门阀诫轻扬。
木垅堆云秀，书帷积雪光。
清名传异域，丽句出中堂。
玉蕴山还润，兰生谷更香，
友朋敦布素，童稚味膏粱。
铸剑归农器，休牛见服箱。
斋心常拱极，端简中秋霜。
题义门胡氏华林书院三首
作者：李虚己
朝代：宋

部符南粤转轺车，三宝新题表义闾。
药石好携灵连句，素筠留得蔡邕书。
平原架上衣无主，过客堂中食无鱼。
见说下帷多俊士，共瞻司马慕相如。
和汝南秀才遊浄土見寄
作者：李虛己
朝代：宋

長松繫馬駐吟鞭，水殿沈檀一樹煙。
苔破閑階幽鳥立，草芳深院老僧眠。
桃花欲放條風後，茶蘂新供穀雨前。
衰會賞詩多狎客，我無岐路近神仙。
寄化城寺
作者：李虛己
朝代：宋

化城金地出人羣，瀑布峰前一徑分。
寶塔香燈諸洞見，石樓鐘磬半天聞。
子明丹竈封秋蘚，李白書堂鏁暮雲。
欲去未能還結念，展圖時誦北山文。
建茶呈使君學士
作者：李虛己
朝代：宋

石乳標奇品，瓊英碾細文。
試將梁苑雪，煎勳建溪雲。
清味通宵在，餘香隔坐聞。
遥思摘山月，龍焙未春分。
次韻和內翰楊大年見寄
作者：李虛己
朝代：宋

鼇冠三峰碧海寬，雲謠初下靄芝蘭。
采珠宮裏驪龍睡，織錦機中彩鳳盤。
藥砌蒼苔錢作點，粉牆脩竹玉爲竿。
閑從莊蜨親鳬舄，曾得安期九轉丹。
送何水部蒙出牧宜陽
作者：李虛己
朝代：宋

宜川三月水東流，秀出江南二十州。
紅旆使君今日去，白衣舉子昔年游。
海潮賦就藏書府，競渡詩成在郡樓。
國史待修循吏傳，政聲早晚達凝旒。
題義門胡氏華林書院·其一
作者：李虛己
朝代：宋

聚族逢修偃，垂紳偶會昌。
里閭師重厚，門閥誡輕揚。
木壠堆雲秀，書帷積雪光。
清名傳異域，麗句出中堂。
玉藴山還潤，蘭生谷更香。
友朋敦布素，童稚味膏粱。
鑄劍歸農器，休牛見服箱。
齋心常拱極，端簡立秋霜。
題義門胡氏華林書院·其三
作者：李虛己
朝代：宋

部符南粵轉軺車，三寶新題表義閭。
藥石好携靈運句，素筠留得蔡邕書。
平原架上衣無主，過客堂中食無魚。
見說下帷多俊士，共瞻司馬慕相如。
題義門胡氏華林書院·其二
作者：李虛己
朝代：宋

綠池寒竹繞書齋，鼓篋橫經任往迴。
積善原從千里應，表門恩自九天來。
文章卷裏蟾枝秀，禮義鄉中棣萼開。
記得浮雲深處景，巖深應長棟梁材。
句
作者：李虞卿
朝代：宋

上岭浑如鱼贯柳，下山恰似雁排空。
句
作者：李虞卿
朝代：宋

上嶺渾如魚貫柳，下山恰似雁排空。
辰光門
作者：李蟠
朝代：宋

北林蒼翠拱岩闉，中起紅樓迥照人。
四面山河千古在，百年城市一朝新。
夜深燈火明沙路，秋冷笙歌擁畫輪。
莫訝使君頻宴樂，欲令盍郡物皆春。
辰光门
作者：李蟠
朝代：宋
体裁：七言律诗

北林苍翠拱岩闉，中起红楼迥照人。四面山河千古在，百年城市一朝新。夜深灯火明沙路，秋冷笙歌拥画轮。莫讶使君频宴乐，欲令盍郡物皆春。
送德基
作者：李蟠
朝代：宋

单閼多余庆，清时得伟人。
德隆荀氏操，学慕孟轲醇。
久媿沟中断，常规席上珍。
征帆忽西去，怅望宛溪滨。
送德基
作者：李蟠
朝代：宋

单阏多余庆，清时得伟人。
德隆荀氏操，学慕孟轲醇。
久媿沟中断，常亲席上珍。
征帆忽西去，怅望宛溪滨。
送德基
作者：李蟠
朝代：宋

单阏多馀庆，清时得伟人。德隆荀氏操，学慕孟轲醇。久愧沟中断，常亲席上珍。征帆忽西去，怅望宛溪滨。
送德基
作者：李蟠
朝代：宋

單閼多餘慶，清時得偉人。
德隆荀氏操，學慕孟軻醇。
久媿溝中斷，常親席上珍。
征帆忽西去，悵望宛溪濱。
寄韓憲仲廷評
作者：李行中
朝代：宋

野徑荒亭草沒腰，一眠聊以永今朝。
放懷不管人間事，破夢時間夜半潮。
玉柱劉叉詩未厭，金龜李白酒難招。
知君有意尋安道，咫尺何時動畫橈。
寄韩宪仲廷评
作者：李行中
朝代：宋

野径荒亭草没腰，一眠聊以永今朝。
放怀不管人间事，破梦时间夜半潮。
玉柱刘叉诗未厌，金龟李白酒难招。
知君有意寻安道，咫尺何时动画桡。
寄韩宪仲廷评
作者：李行中
朝代：宋

野径荒亭草没腰，一眠聊以永今朝。放怀不管人间事，破梦时闻夜半潮。玉柱刘叉诗未厌，金龟李白酒难招。知君有意寻安道，咫尺何时动画桡。
讀顔魯公碑
作者：李行中
朝代：宋

平生肝膽衛長城，至死圖回色不驚。
世俗不知忠義大，百年空有好書名。
读颜鲁公碑
作者：李行中
朝代：宋
体裁：七言绝句

平生肝胆卫长城，至死图回色不惊。世俗不知忠义大，百年空有好书名。